CELEX: 52016DC0383
Language: lv
Date: 2016-06-10
Title: Priekšlikums PADOMES IETEIKUMS par Eiropas kvalifikāciju ietvarstruktūru mūžizglītībai un ar ko atceļ Eiropas Parlamenta un Padomes 2008. gada 23. aprīļa Ieteikumu par Eiropas kvalifikāciju ietvarstruktūras izveidošanu mūžizglītībai

EIROPAS KOMISIJA
            Briselē, 10.6.2016
            COM(2016) 383 final
            2016/0180(NLE)
            Priekšlikums
            PADOMES IETEIKUMS
            par Eiropas kvalifikāciju ietvarstruktūru mūžizglītībai un ar ko atceļ Eiropas Parlamenta un Padomes 2008. gada 23. aprīļa Ieteikumu par Eiropas kvalifikāciju ietvarstruktūras izveidošanu mūžizglītībai
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               
                  Cilvēkiem pašlaik ir vajadzīgs un arī nākotnē būs nepieciešams labāks un plašāks prasmju kopums darbam, komunikācijai, informācijas iegūšanai, preču un pakalpojumu iegādei un sociālajai un pilsoniskajai līdzdalībai.
               
               
                  Pieejamo prasmju pareiza izpratne un novērtēšana ir ļoti svarīga atbalsta sniegšanai prasmju ieguvē un uzlabošanā visas dzīves garumā cilvēkiem, kas pārvietojas starp dažādiem izglītības veidiem un līmeņiem, starp izglītību un nodarbinātību un valstīm. Šādā veidā var panākt labāku atbilstību starp prasmju piedāvājumu un darba tirgus vajadzībām.
               
               
                  Kvalifikācija liecina par to, ko cilvēks zina, saprot un ir spējīgs darīt. Tā var tikt piešķirta dažādos veidos, piemēram, izsniedzot diplomu vai apliecību. Pārredzamība attiecībā uz to, ko cilvēki faktiski ir apguvuši, lai iegūtu kvalifikāciju ("mācīšanās rezultāti"), ļauj nodrošināt, ka personas un darba devēji kvalifikācijai piešķir atbilstošu ekonomisku, sociālu un akadēmisku vērtību.
               
               
                  Atšķirības starp izglītības un apmācības sistēmām Eiropas Savienībā apgrūtina izpratni par to, ko cilvēks, kurš ieguvis kvalifikāciju citā valstī, zina, izprot un spēj darīt mācību vai darba kontekstā. Nepietiekama izpratne neļauj uzticēties citā dalībvalstī iegūtas kvalifikācijas kvalitātei un saturam. Tas pats attiecas uz kvalifikācijām, kas piešķirtas ārpus formālās izglītības sistēmas un ko piešķīrušas starptautiskas struktūras un organizācijas. Nepietiekama uzticēšanās šādām kvalifikācijām darba ņēmējiem un izglītojamajiem, kuri tās iegūst, samazina profesionālās attīstības, darbā pieņemšanas, paaugstināšanas un turpmākās izglītības iespējas, radot šķēršļus darba ņēmēju un izglītojamo mobilitātei Eiropas Savienībā gan valstu iekšienē, gan starp valstīm.
               
               
                  Lai tiktu galā ar šīm atšķirībām, ir vajadzīgs mehānisms, kas ļauj salīdzināt nacionālās kvalifikācijas sistēmas un nodrošināt, ka katras kvalifikācijas mācīšanās rezultāti ir viegli saprotami un salīdzināmi.
               
               
                  2008. gadā ar Eiropas Parlamenta un Padomes ieteikumu tika izveidota Eiropas kvalifikāciju ietvarstruktūra mūžizglītībai (EQF)
                     1
                  . Tās mērķis bija uzlabot kvalifikāciju pārredzamību, salīdzināmību un pārnesamību Eiropā. 
               
               
                  Ar minēto ieteikumu tika izveidots kopējs atsauces satvars ar astoņiem vispārējiem Eiropas izglītības līmeņiem, kas kalpo kā nacionālo kvalifikāciju sistēmu "konvertēšanas tabula". Katrā līmenī diezgan abstraktā veidā ir iekļautas zināšanas, prasmes un kompetences (iemaņas). Ir aptvertas visu veidu un līmeņu kvalifikācijas, ieskaitot gan tās, kas tiek iegūtas visu līmeņu formālajā izglītībā un apmācībā, gan privātā sektora un starptautiskas (nozaru) kvalifikācijas. 1. līmenis ir viszemākais lietpratības līmenis, 8. līmenis – visaugstākais. Principā visi iespējamie mācīšanās veidi, ieskaitot neformālo un ikdienējo mācīšanos, var sniegt mācīšanās rezultātus, kas atbilst šiem astoņiem līmeņiem.
               
               
                  Nacionālos kvalifikācijas līmeņus salīdzina ar astoņiem EQF līmeņiem, izmantojot procesu, kuru sauc par "pielīdzināšanu". Šajā sakarībā kvalifikācijas vispirms tiek iekļautas nacionālajā kvalifikāciju ietvarstruktūrā (kurā ir klasificētas nacionālās kvalifikācijas un to līmeņi) un pēc tam, izmantojot EQF konvertēšanas tabulu, to līmeņi tiek salīdzināti visā ES.
               
               
                  2008. gada ieteikumā par EQF dalībvalstis tika aicinātas:
               
            
            
               (1)līdz 2010. gadam piesaistīt savas kvalifikāciju sistēmas un līmeņus astoņiem EQF līmeņiem;
            
            
               (2)līdz 2012. gadam sākt norādīt EQF līmeni jaunizdotās apliecībās/diplomos un/vai apliecību/diplomu pielikumos.
            
            
               
                  2008. gada ieteikums par EQF tuvojas pilnīgai īstenošanai. Pašlaik kopumā 39 valstis ir iesaistījušās EQF, kas norāda uz to, cik liela ir apņemšanās sasniegt vispārējo Eiropas kvalifikāciju pārredzamības un salīdzināmības mērķi. Līdz 2016. gada sākumam 22 dalībvalstis un piecas valstis, kas nav ES dalībvalstis, bija pabeigušas savu nacionālo kvalifikāciju līmeņu pielīdzināšanu EQF. Trīs dalībvalstis bija iesniegušas pirmo pielīdzināšanas ziņojumu, taču EQF padomdevēja grupa vēl nebija pabeigusi šo ziņojumu apstiprināšanu. Pārējās trīs dalībvalstis bija plānojušas veikt pielīdzināšanu 2016. gadā. Visas valstis, izņemot Itāliju, ir pielīdzinājušas savus kvalifikāciju līmeņus EQF, izmantojot nacionālās kvalifikāciju ietvarstruktūras. Turklāt līdz 2016. gada sākumam 15 valstis norādīja EQF līmeni apliecībās un diplomos, un ir sagaidāms, ka līdz 2016. gada beigām šādu valstu skaits strauji palielināsies.
               
               
                  EQF ir bijusi svarīgs nacionālo kvalifikāciju ietvarstruktūru attīstības virzītājspēks. Ar to ir saistīta, piemēram, pāreja uz mācīšanās rezultātu pieeju, atsakoties no kvalifikāciju piešķiršanas uz ieguldījuma faktoru (piemēram, uz nodarbībās pavadīto stundu skaita) pamata. Šī sistēmiskā mācīšanās rezultātu aprakstu ieviešana attiecībā uz visiem kvalifikāciju līmeņiem un veidiem ir veicinājusi izglītības un apmācības politikas un prakses modernizāciju, radot elastīgākas mācīšanās iespējas.
               
               
                  Neraugoties uz sekmīgo 2008. gada ieteikuma par EQF īstenošanu, tā mērķi nodrošināt kvalifikāciju pārredzamību, salīdzināmību un pārnesamību nav pilnībā sasniegti. Tas galvenokārt skaidrojams ar paša ieteikuma ierobežojumiem. Tāpēc ieteikums par EQF būtu jāpārskata, un tas palīdzētu atrisināt tālāk minētās problēmas.
               
            
            
               Neraugoties uz EQF visaptverošo raksturu, ne visas valstis ir pielīdzinājušas EQF visu savu kvalifikācijas sistēmu 
            
            
               Dažas dalībvalstis ir veikušas galvenokārt tikai profesionālās izglītības un apmācības (VET) kvalifikāciju pielīdzināšanu, bet citas valstis šajā procesā nav iekļāvušas vispārīgās izglītības sistēmu. Situācija ir vēl daudzveidīgāka saistībā ar privātām, neformālām un starptautiskām kvalifikācijām, kas dažās valstīs ir nacionālo kvalifikāciju ietvarstruktūru daļa, bet citās – nav. Šis ieteikums nekādā veidā neļauj garantēt, ka visi (tostarp privātā sektora) kvalifikāciju veidi ietilpst nacionālajā kvalifikāciju ietvarstruktūrā. Turklāt kvalifikāciju sistēmas un ietvarstruktūras laika gaitā mainās, un ieteikumā nav iekļauts aicinājums dalībvalstīm atjaunināt savas nacionālās kvalifikāciju ietvarstruktūras atsauces uz EQF.
            
         
         
            
               Dažādās valstīs ievērojami atšķiras līdzīgu kvalifikāciju satura apraksts 
            
            
               Nav kopēja kvalifikāciju un to mācīšanās rezultātu aprakstīšanas Eiropas formāta; tas kavē kvalifikāciju salīdzināmību. Turklāt informāciju par kvalifikācijas saturu bieži vien ir grūti atrast, jo tā parasti nav sistemātiski iekļauta kvalifikāciju datubāzēs un reģistros un nav kopīgota Eiropas līmenī. Komisija un dalībvalstis tehniskā līmenī ir vienojušās sniegt informācijas minimumu. Tajā ietilptu ne tikai informācija par kvalifikāciju mācīšanās rezultātiem, bet arī informācija par kvalitātes nodrošināšanu un iespējamiem kredītpunktiem.
            
            
               Termins "kompetence" nozīmē vienīgi "autonomiju un atbildību"
            
            
               Termins "kompetence", kas saistībā ar mācīšanās rezultātu deskriptoriem tiek lietots 2008. gada ieteikuma par EQF II pielikuma EQF deskriptoru trešajā slejā
                  2
               , nozīmē tikai "autonomiju un atbildību". Tas neatbilst kompetences definīcijai, kas tiek plaši izmantota Eiropas izglītības un apmācības politikā un kas formulēta 2008. gada ieteikuma par EQF I pielikumā: "pierādīta spēja izmantot zināšanas, prasmes un personiskās, sociālās un/vai metodiskās spējas darba un mācību situācijās un profesionālajā un personīgajā attīstībā".
            
            
               Uzticēšanās EQF pielīdzināto kvalifikāciju kvalitātei un līmenim 
            
            
               Tā ir svarīga izglītojamo un darba ņēmēju mobilitātes atbalstam gan nozaru ietvaros un valsts iekšienē, gan starp nozarēm un valstīm. Tomēr pašreizējie kopējie kvalitātes nodrošināšanas principi attiecas uz kvalitātes nodrošināšanu kopumā, nevis konkrēti uz kvalifikācijām, kas pielīdzinātas EQF. Turklāt, neraugoties uz EQF visaptverošo raksturu, tās kvalitātes nodrošināšanas principi (2008. gada ieteikuma par EQF III pielikums) attiecas tikai uz VET un augstāko izglītību un tādējādi nav piemērojami: 
            
            
               –kvalifikācijām, kas tiek piešķirtas pēc vispārīgās izglītības iegūšanas; 
            
            
               –kvalifikācijām, ko piešķir, validējot neformālo un ikdienējo mācīšanos, un privātajā sektorā;
            
            
               –starptautiskām kvalifikācijām (gan tām, kas ir nozaru kvalifikācijas, gan tām, kas tādas nav). 
            
            
               Tas kavē uzticēšanos starp dalībvalstīm visā kvalifikāciju spektrā.
            
            
               Attiecībā uz kvalifikācijām, kas saistītas ar EQF, nav kopējas kredītpunktu pārneses un uzkrāšanas kārtības 
            
            
               Lai gan EQF mērķis ir veicināt elastīgas mācīšanās iespējas un tā ir vērsta uz mācīšanās rezultātiem neatkarīgi no tā, kur kvalifikācija ir iegūta (jebkurā nozarē formālajā izglītībā vai validējot neformālo un ikdienējo mācīšanos), attiecībā uz kvalifikācijām, kas saistītas ar EQF, nav kopējas kredītpunktu pārneses un uzkrāšanas kārtības. Tas apgrūtina pāreju no vienas mācību vides uz citu gan dalībvalstīs, gan starp dalībvalstīm. Tomēr šāda pāreja ir ļoti svarīga personām, kas savā mācību procesā un darba mūžā to īsteno vairākkārt.
            
            
               Arvien vairāk starptautisku (nozaru) kvalifikāciju balstās uz starptautisku uzņēmumu vai nozaru organizāciju izstrādātiem standartiem 
            
            
               Arvien lielākas produktu un pakalpojumu vērtību ķēžu internacionalizācijas dēļ tiek piešķirts arvien vairāk starptautisku (nozaru) kvalifikāciju, notiek arvien vairāk uzņēmumos īstenotu apmācību un tiek izdotas attiecīgas apliecības, kas balstītas uz starptautisku uzņēmumu vai nozaru organizāciju izstrādātiem standartiem, piemēram, e-kompetences sistēmu vai banku nozares un metināšanas nozares sistēmu.
            
            
               Pašreizējais ieteikums paredz, ka starptautiskām nozaru organizācijām vajadzētu būt spējīgām piesaistīt savu kvalifikāciju sistēmu kopīgam Eiropas atskaites punktam, tādējādi parādot saikni starp starptautiskām nozaru kvalifikācijām un nacionālajām kvalifikāciju sistēmām. Tomēr ieteikumā nav skaidru noteikumu par to, kā būtu jāpanāk šāda tieša piesaiste EQF. Tā kā nav kopējas procedūras, dažas dalībvalstis dažas starptautiskās (nozaru) kvalifikācijas ir integrējušas savās nacionālajās kvalifikāciju ietvarstruktūrās. Tādējādi attiecībā uz vienu un to pašu kvalifikāciju ir jāizpilda visas valsts procedūras, un tas rada augstu nekonsekvences risku starp valstīm, proti, risku, ka vienai un tai pašai kvalifikācijai piešķir atšķirīgus EQF līmeņus. Tas arī rada lielu administratīvo slogu starptautiskām (nozaru) organizācijām, jo tām jāievēro arī visas valstu kvalitātes nodrošināšanas procedūras un prasības.
            
            
               Kopējie apmācības satvari, kas balstās uz EQF līmeņiem 
            
            
               Direktīva par profesionālo kvalifikāciju atzīšanu (2005/36/EK) nosaka, ka kopējos apmācības satvarus, kas ir minimālie uz EQF līmeņiem balstītie mācīšanās rezultātu kopumi, profesijām, kuras reglamentē valsts līmenī, ar deleģētajiem aktiem var noteikt Komisija. Kvalifikācijas, kas atbilst kopējam apmācības satvaram, tiks automātiski atzītas visā Eiropas Savienībā. Šis noteikums ir jauns, un līdz šim vienoti apmācības satvari vēl nav izveidoti. Direktīvā nav noteikts, kā kopējiem apmācības satvariem tiks piešķirti EQF līmeņi.
            
            
               Saikne starp EQF un nacionālajām kvalifikāciju ietvarstruktūrām trešās valstīs
            
            
               EQF ir kļuvusi par iedvesmas avotu nacionālo kvalifikāciju ietvarstruktūru un metaietvarstruktūru izstrādē ārpus ES. Vairākas trešās valstis ir paudušas interesi par savu sistēmu pielīdzināšanu vai saskaņošanu ar EQF, lai padarītu salīdzināmas šo valstu un ES kvalifikācijas. Taču, neraugoties uz arvien lielāku ES iebraucošo un no tās izbraucošo izglītojamo un darba ņēmēju plūsmu, ieteikumā par EQF nav noteikuma, kas ļautu veikt oficiālu saskaņošanu ar trešo valstu ietvarstruktūrām. Praksē tas nozīmē, ka trešo valstu kvalifikācijas nav iespējams oficiāli salīdzināt ar ES piešķirtajām kvalifikācijām. 
            
            
               Nepietiekamā Eiropas Savienībā piešķirto kvalifikāciju salīdzināmība ar trešo valstu kvalifikācijām mazina uzticēšanos ārvalstu kvalifikācijām un apgrūtina to atzīšanu. Tas nostāda migrantus ar ārzemēs iegūtu kvalifikāciju (tostarp bēgļus) neizdevīgākā darbā pieņemšanas situācijā, salīdzinot ar pamatiedzīvotājiem, un mazina viņu profesionālās attīstības un izaugsmes iespējas. Tas attiecas gan uz tiem, kas ieguvuši kvalifikāciju trešās valstīs un dodas uz ES, gan tiem, kam ir ES piešķirta kvalifikācija un kas dodas uz trešām valstīm. Institucionālā līmenī asociācijas nolīgumos starp ES un trešām valstīm, piemēram, Maroku, Ukrainu, Gruziju un Moldovu, ir iekļauti noteikumi par sadarbību attiecībā uz pielīdzināšanu EQF. Taču nav ieviesti pārvaldības mehānismi, kas nodrošinātu šādu noteikumu īstenošanu.
            
         
         
            
               EQF pārvaldība
            
            
               Papildus 2008. gada ieteikuma par EQF pieņemšanai Komisija ir izveidojusi neformālu ekspertu grupu (EQF padomdevēja grupa), kas nodrošina vispārējo konsekvenci un sekmē procesa, kas attiecas uz kvalifikāciju sistēmu pielīdzināšanu EQF, pārredzamību. 2008. gada ieteikumā par EQF dalībvalstis tika aicinātas valsts līmenī izveidot EQF nacionālos koordinācijas punktus, lai atbalstītu un koordinētu nacionālo kvalifikāciju sistēmu pārredzamu pielīdzināšanu EQF. 
            
            
               EQF padomdevēja grupa ir bijusi rezultatīva valstu informācijas apmaiņas un tīklošanās atbalsta platforma un ir atbalstījusi pielīdzināšanas procesu, izstrādājot pielīdzināšanas kritērijus. Tomēr ES pārvaldības struktūru koordinācijas trūkums attiecībā uz darbībām, kas saistītas ar prasmēm un kvalifikācijām kopumā, kavē efektīvu darbību un sinerģiju starp EQF un citiem pārredzamības instrumentiem ES un valstu līmenī (piemēram, Europass un ESCO). 
            
            
            
               
                  Priekšlikuma mērķi
               
               
                  Šis priekšlikums balstās uz sasniegumiem saistībā ar 2008. gada ieteikumu par EQF. Tas nodrošina atsevišķās valstīs sāktu procesu nepārtrauktību, kuros to kvalifikāciju ietvarstruktūras un līmeņi tiek pielīdzināti EQF. EQF procesa pamats, proti, nacionālo kvalifikāciju ietvarstruktūru un to līmeņu pielīdzināšana EQF, paliek tas pats. Priekšlikuma mērķis ir pilnveidot EQF un padarītu to efektīvāku, atvieglojot darba devēju, darba ņēmēju un izglītojamo izpratni par nacionālām, starptautiskām un trešo valstu kvalifikācijām. Šai iniciatīvai tādējādi būtu jāpalīdz labāk izmantot pieejamās prasmes un kvalifikācijas, kas savukārt būtu ieguvums cilvēkiem, darba tirgum un ekonomikai.
               
               
                  Konkrētāk, priekšlikuma mērķi ir šādi:
               
            
            
               –stiprināt esošo procesu, kurā nacionālās kvalifikāciju sistēmas un līmeņi tiek pielīdzināti EQF;
            
            
               –uzlabot personu kvalifikāciju pārredzamību, salīdzināmību un izpratni par tām;
            
            
               –nodrošināt, ka dažādas valstis konsekventāk īsteno EQF;
            
            
               –uzlabot informācijas izplatīšanu un komunikāciju par EQF;
            
            
               –atbalstīt elastīgas mācīšanās iespējas un netraucētu pāreju dažādu izglītības un apmācības sistēmu ietvaros un starp tām, kā arī starp izglītību/apmācību un nodarbinātību;
            
            
               –nākamajā posmā uzlabot trešo valstu kvalifikāciju pārredzamību, izpratni un salīdzināmību ar Eiropas Savienībā piešķirtām kvalifikācijām;
            
            
               –nodrošināt efektīvāku EQF pārvaldību ES un valstu līmenī.
            
            
               
                  Šī iniciatīva nav daļa no Normatīvās atbilstības un izpildes programmas (REFIT).
               
            
            
               •Saskanība ar spēkā esošajiem noteikumiem politikas jomā
            
            
               
                  Priekšlikums ir viena no jaunās Prasmju programmas Eiropai iniciatīvām un papildina citus pasākumus, kas ir ierosināti šajā sakarā:
               
            
            
               –Padomes ieteikums, kurā dalībvalstis tiek aicinātas ieviest Prasmju garantiju
                  3
               . Prasmju garantija tiks piedāvāta pieaugušajiem, kuri ir pārtraukuši sākotnējo izglītību vai apmācību, neiegūstot otrā posma vidējo izglītību vai tai līdzvērtīgu izglītību (EQF 4. līmenis). Garantija viņiem sniegs piekļuvi prasmju pilnveides iespējām, kas ļaus iegūt minimālo rakstpratības, rēķinpratības un digitālo prasmju līmeni un/vai plašāku prasmju kopumu, kurš ļauj saņemt EQF 4. līmeņa kvalifikāciju.
            
            
               
                  Priekšlikums ir saskanīgs arī ar citiem Eiropas politikas virzieniem un iniciatīvām izglītības un nodarbinātības jomās, un tie ir šādi:
               
            
            
               –Eiropas Parlamenta un Padomes Lēmums Nr. 2241/2004/EK par vienotu Kopienas sistēmu kvalifikāciju un kompetences pārskatāmībai, kas nodrošina satvaru, kurš cilvēkiem palīdz sniegt informāciju par savām prasmēm un kvalifikācijām
                  4
               ;
            
         
         
            
               –jaunās prioritātes stratēģiskajā sistēmā Eiropas sadarbībai izglītības un apmācības jomā līdz 2020. gadam, kuras noteiktas 2015. gadā pieņemtajā kopīgajā ziņojumā "Izglītība un apmācība 2020"
                  5
               . Ziņojumā aicināts pilnveidot EQF, lai padarītu kvalifikācijas pārredzamākas un salīdzināmākas;
            
            
               –Padomes 2012. gada 20. decembra Ieteikums par neformālās un ikdienējās mācīšanās validēšanu
                  6
               , kurā dalībvalstis tiek aicinātas ieviest pasākumus neformālās un ikdienējās mācīšanās validēšanai, saistot tos ar nacionālajām kvalifikāciju ietvarstruktūrām. Pasākumi, kam jābūt saskaņotiem ar EQF, jāievieš ne vēlāk kā 2018. gadā. Saskaņā ar ieteikumu personām vajadzētu būt iespējai iegūt pilnīgu vai daļēju kvalifikāciju, pamatojoties uz validētiem mācīšanās rezultātiem, kas iegūti ārpus formālās izglītības un apmācības sistēmām;
            
            
               –daudzvalodu Eiropas klasifikācijas prasmju, kompetenču, kvalifikāciju un profesiju klasifikācija (ESCO). Gan ESCO, gan EQF tiks izmantots tas pats formāts informācijas par kvalifikācijām (kas iekļauta priekšlikuma VI pielikumā) elektroniskai publicēšanai;
            
            
               –Eiropas standarti un pamatnostādnes attiecībā uz kvalitātes nodrošināšanu augstākajā izglītībā
                  7
               , kas izstrādāti saistībā ar Eiropas augstākās izglītības telpu, un Eiropas Parlamenta un Padomes 2009. gada 18. jūnija Ieteikums par Eiropas kvalitātes nodrošināšanas pamatprincipu ietvarstruktūras izveidošanu profesionālajai izglītībai un apmācībām (EQAVET)
                  8
               ;
            
            
               –neatkarīgs Eiropas augstākās izglītības kvalitātes nodrošināšanas reģistrs
                  9
               , kas izveidots saistībā ar Eiropas augstākās izglītības telpu un kas ir tādu kvalitātes nodrošināšanas aģentūru reģistrs, kuras būtiski atbilst Eiropas standartiem un pamatnostādnēm;
            
            
               –Eiropas kredītpunktu pārneses un uzkrāšanas sistēma (ECTS)
                  10
               , kas izstrādāta saistībā ar Eiropas augstākās izglītības telpu un Eiropas kredītpunktu sistēmu profesionālās izglītības un apmācības jomā (ECVET), kura izveidota ar Eiropas Parlamenta un Padomes 2009. gada 18. jūnija ieteikumu
                  11
               ;
            
            
               –Boloņas process attiecībā uz augstāko izglītību: 38 no 48 Eiropas augstākās izglītības telpas Eiropas valstīm piedalās EQF. Priekšlikums ir saskanīgs ar Eiropas augstākās izglītības telpas kvalifikāciju ietvarstruktūru (QF-EHEA). Konkrēti, EQF 5.–8. līmeņa deskriptori ir saskanīgi ar Dublinas deskriptoriem attiecībā uz QF-EHEA trim cikliem, ieskaitot īso ciklu, kas ir saistīts ar pirmo ciklu vai tajā ietilpst. Pašreizējā pielīdzināšanas prakse liecina, ka lielākā daļa valstu ir pielīdzinājušas savas sistēmas EQF un veikušas pašsertifikāciju saistībā ar QF-EHEA vienā procesā;
            
            
               –Eiropas Padomes konvencija par to kvalifikāciju atzīšanu Eiropas reģionā, kuras attiecas uz augstāko izglītību (Lisabonas konvencija par atzīšanu), un Ieteikums par kvalifikāciju ietvarstruktūru izmantošanu ārvalstu kvalifikāciju atzīšanā, kurā ir skaidra atsauce uz EQF kā instrumentu, kas izmantojams akadēmiskajā atzīšanā;
            
            
               –nodarbinātības politikas virzieni un iniciatīvas, piemēram, EURES regula un Padomes Ieteikums par garantiju jauniešiem un Ieteikums par ilgtermiņa bezdarbu;
            
            
               –Eiropas Parlamenta un Padomes 2005. gada 7. septembra Direktīva 2005/36/EK par profesionālo kvalifikāciju atzīšanu
                  12
               , kurā grozījumi izdarīti ar Eiropas Parlamenta un Padomes 2013. gada 20. novembra Direktīvu 2013/55/ES
                  13
               . Saskaņā ar šo direktīvu Komisija var izveidot kopējus apmācības satvarus, kas ir kopēji minimālo mācīšanās rezultātu kopumi, kuri vajadzīgi, lai veiktu darbību konkrētā profesijā. Kopējiem apmācības satvariem jābalstās uz EQF līmeņiem.
            
            
               •Saskanība ar citām ES politikas jomām
            
            
               
                  Priekšlikums atbalsta Komisijas prioritāti veicināt izaugsmi un nodarbinātību, atvieglojot cilvēkkapitāla labāku izmantojumu, un tādējādi sekmē izaugsmi un konkurētspēju. Tā mērķis ir novērst šķēršļus mobilitātei, un tādējādi tas atvieglo darba ņēmēju pārvietošanās brīvības mērķa izpildi un to atbalsta.
               
               
                  Trešo valstu kvalifikāciju labākas izpratnes panākšana sniedz atbalstu ES programmai migrācijas jomā. Arvien lielākas migrantu plūsmas uz Eiropas Savienību un no tās aktualizē vajadzību labāk izprast kvalifikācijas, kas piešķirtas ārpus ES, kā arī vajadzību veicināt migrantu integrāciju ES darba tirgos, kā uzsvērts arī ES rīcības plānā trešo valstu valstspiederīgo integrācijai
                     14
                  . Priekšlikums saskan ar ES politiku attiecībā uz profesionālo kvalifikāciju atzīšanu.
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Priekšlikuma pamatā ir Līguma 165. un 166. pants.
               
               
                  165. pantā noteikts: "Veicinot dalībvalstu sadarbību un vajadzības gadījumā atbalstot un papildinot to rīcību, Savienība sekmē pilnvērtīgās izglītības attīstību." 165. panta 2. punktā minētās ES rīcības mērķu vidū ir šādi: 
               
            
            
               veicināt diplomu un mācību laika akadēmisku atzīšanu; 
            
            
               attīstīt informācijas un pieredzes apmaiņu par jautājumiem, kas ir kopīgi dalībvalstu izglītības sistēmām.
            
            
               
                  166. pantā noteikts: "Savienība īsteno arodmācību politiku, kas atbalsta un papildina dalībvalstu rīcību." 166. panta 3. punktā noteikts: "Savienība un dalībvalstis arodmācību jomā sekmē sadarbību ar trešām valstīm un kompetentām starptautiskām organizācijām."
               
            
         
         
            
               
                  Priekšlikums nodrošina to procesu nepārtrauktību, kuri sākti saskaņā ar 2008. gada ieteikumu par EQF, kurš balstījās uz tiem pašiem pantiem. EQF aptver mērķus gan attiecībā uz vispārīgo un akadēmisko izglītību, gan attiecībā uz profesionālo apmācību visos līmeņos. EQF ir svarīga izglītojamo un darba ņēmēju mobilitātes atbalstam gan nozaru ietvaros un valstu iekšienē, gan starp nozarēm un valstīm. Tā veicina sadarbību starp dalībvalstīm un atbalsta un papildina to rīcību.
               
            
            
               •Subsidiaritāte (neekskluzīvas kompetences gadījumā)
            
            
               
                  Prasmju un kvalifikāciju pārredzamības, izpratnes un atzīšanas trūkums kavē darba ņēmēju un izglītojamo ģeogrāfisko un profesionālo mobilitāti, kas ietekmē ES kopumā. Tas ir būtisks iemesls tam, ka netiek pietiekami izmantotas pieejamās prasmes, kas ir gan ES, gan trešo valstu valstspiederīgajiem, īpaši ar ārvalstīs iegūtu kvalifikāciju, un līdz ar to būtisks prasmju neatbilstības iemesls.
               
               
                  Pašreizējiem Eiropas līmeņa instrumentiem ir skaidri ierobežojumi, un šajā situācijā nekas nemainīsies, ja nebūs turpmākas politiskās rīcības. Pārrobežu mobilitāte rada nepieciešamību pēc ES līmeņa pasākumiem kvalifikāciju pārredzamības un izpratnes uzlabošanai. To nav iespējams panākt ar valsts līmeņa rīcību. Tajā pašā laikā ir jārespektē dalībvalstu atbildība par mācību saturu un izglītības sistēmu organizāciju. Šī iniciatīva neietekmē dalībvalstu atbildību par saturu un savu izglītības un apmācības sistēmu izstrādi. 
               
            
            
               •Proporcionalitāte
            
            
               
                  Ieteikumā piedāvātie pasākumi ir proporcionāli mērķu sasniegšanai. Priekšlikums Padomes ieteikumam, kas balstās uz LESD 165. un 166. pantu, nodrošina 2008. gada ieteikumā par EQF paredzētu un atsevišķās valstīs iesāktu tādu procesu nepārtrauktību, kas saistīti ar kvalifikāciju ietvarstruktūru un līmeņu pielīdzināšanu EQF. Ieteikumā ņemta vērā arī dalībvalstu nepieciešamība pēc diferencētas pieejas, kas atspoguļo dažādas ekonomiskās, finansiālās un sociālās situācijas, un tas paredz vienīgi tos pasākumus, kas nepieciešami. Tiks izmantotas esošās ziņošanas sistēmas, samazinot administratīvo slogu.
               
            
            
               •Juridiskā instrumenta izvēle
            
            
               
                  Izvēlētais instruments – Padomes ieteikums – ir saskaņā ar Līguma 165. un 166. pantu. Līdzšinējās Eiropas kvalifikāciju ietvarstruktūras, kas tiks atcelta un aizstāta ar pārskatīto Padomes ieteikumu, pamatā bija Eiropas Parlamenta un Padomes ieteikums. Līdzšinējā pieredze ir apliecinājusi, ka Eiropas Parlamenta un Padomes ieteikums ir bijis efektīvs instruments, kas ir labi īstenots dalībvalstīs.
               
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi/spēkā esošo tiesību aktu atbilstības pārbaude
            
            
               
                  Ir veikti divi neatkarīgi ieteikuma par EQF izvērtējumi: viens Eiropas Parlamenta
                     15
                   un otrs – Komisijas vārdā
                     16
                  . Galvenie konstatējumi un ieteikumi tika ņemti vērā Komisijas 2013. gada 19. decembra ziņojumā Eiropas Parlamentam un Padomei, un tajā secināts, ka:
               
            
            
               –ņemot vērā kvalifikāciju sistēmu mainīgumu, būtu jāuzlabo pārredzama un saskanīga pielīdzināšana EQF;
            
            
               –būtu jāpastiprina kvalifikāciju ietvarstruktūru, kas balstās uz mācīšanās rezultātiem, nozīme un ietekme valstu un Eiropas līmenī;
            
            
               –deskriptora "kompetence" skaidrojums var uzlabot pielīdzināšanas procesa konsekvenci;
            
            
               –būtu jāuzlabo komunikācija saistībā ar EQF, lai labāk sasniegtu izglītojamos, darba ņēmējus un citas ieinteresētās personas;
            
            
               –būtu jāpastiprina saikne starp kvalifikāciju ietvarstruktūrām un kvalitātes nodrošināšanas sistēmām;
            
            
               
                  –būtu jāprecizē EQF nozīme saistībā ar starptautiskām kvalifikācijām un trešo valstu kvalifikācijām.
               
            
            
               •Apspriešanās ar ieinteresētajām personām
            
            
               
                  Ir notikušas apspriedes ar daudzām ieinteresētajām personām
                     17
                  . Apspriedes ir notikušas šādā formā: 
               
            
            
               –sanāksmes; 
            
         
         
            
               –atbildes par diskusiju dokumentu, kurā izklāstīti attiecīgie jautājumi un iespējamie risinājumi attiecībā uz EQF pārskatīšanu; 
            
            
               –daļa no vispārīgā diskusiju dokumenta par jauno Prasmju programmu.
            
            
               
                  Apspriešanās rezultātā saņemtās atbildes liecina par spēcīgu atbalstu Eiropas kvalifikāciju satvaram kā pārredzamības nodrošināšanas instrumentam. Ieinteresētās personas uzsvēra to, cik svarīgi ir valstīs notiekošie ar kvalifikāciju ietvarstruktūrām saistītie procesi, kas ir apvienojuši ieinteresētās personas no dažādām izglītības un apmācības nozarēm, kā arī no nodarbinātības un jaunatnes nozares.
               
               
                  Apspriešanās laikā tika pausts liels atbalsts ieteikuma pārskatīšanas nepieciešamībai. Šajā sakarībā ieinteresētās personas uzsvēra vajadzību uzlabot rezultātu pielīdzināšanas saskaņotību starp valstīm. Ieinteresētās personas atbalstīja arī šādus elementus: 
               
            
            
               –vienots mācīšanās rezultātu formāts, vienlaikus ņemot vērā dalībvalstu atšķirīgās pieejas; 
            
            
               –tādu kopēju kvalitātes nodrošināšanas principu iekļaušana, kas attiecas uz visa veida un visu līmeņu kvalifikācijām, kuras pielīdzinātas EQF; 
            
            
               –kopēji principi attiecībā uz kredītpunktu sistēmām, kas piesaistītas EQF; 
            
            
               –vajadzība atjaunināt ieteikumu atbilstoši mūsdienu apstākļiem un izmantot pārskatīšanu, lai precizētu ieteikumu.
            
            
               
                  Ieinteresētās personas arī piekrita, ka ieteikumā jāsniedz lielāka skaidrība par starptautiskām (nozaru) kvalifikācijām. Tās uzsvēra, ka prasības, kuras attiecas uz kvalitātes nodrošināšanu un mācīšanās rezultātiem un kuras piemēro nacionālajām kvalifikācijām, būtu vienlīdz jāpiemēro arī starptautiskām (nozaru) kvalifikācijām.
               
               
                  Ieinteresētās personas uzsvēra, ka EQF galvenā uzmanība būtu jāpievērš tam, lai Eiropā radītu pārredzamību (stiprinot salīdzināmību un īstenošanas pastāvību), un ka ES un trešo valstu kvalifikāciju salīdzināmībai nevajadzētu būt steidzamākajai rīcības prioritātei.
               
               
                  Šie viedokļi kopumā apstiprina Komisijas 2014. gada sabiedriskās apspriešanas par Eiropas prasmju un kvalifikāciju telpu
                     18
                   rezultātus.
               
               
                  Priekšlikumā ir ņemti vērā ieinteresēto personu ierosinājumi. Taču Komisija uzskata, ka starptautisku saišu izveide starp EQF un trešo valstu nacionālajām un reģionālajām ietvarstruktūrām ir nepieciešama saistībā ar Eiropas programmu migrācijas jomā (un arī vajadzību sekmēt migrantu integrāciju darba tirgū) un plašāku ES ārējo politiku.
               
            
            
               •Ietekmes novērtējums
            
            
               
                  Priekšlikums ir Padomes ieteikums, kurā ir pārskatīts esošs instruments un kurš dalībvalstīm dod iespēju izvēlēties, kā to īstenot valsts līmenī. Tāpēc ietekmes novērtējums netika veikts. Tomēr šā priekšlikuma pamatā ir liels empīrisko datu kopums par ieteikuma par EQF īstenošanu ES un valstu līmenī. Šie dati parāda to, kas ir zināms par līdzšinējā ieteikuma par EQF īstenošanas izmaksām un ieguvumiem. Visi dati ir iekļauti Komisijas dienestu darba dokumentā, kas pievienots jaunajai Prasmju programmai Eiropai, un tā īpašajā pielikumā par EQF
                     19
                  .
               
               
                  Tika apsvērti šādi trīs risinājumi, kas nav savstarpēji izslēdzoši:
               
               
                  1. risinājums: stiprināt kvalifikāciju salīdzināmību, veicot rūpīgāku pielīdzināšanu. Šis risinājums nepaplašina līdzšinējā ieteikuma darbības jomu.
               
            
            
               –Pielīdzināšanas kvalitātes un saskaņotības uzlabošana: EQF tiktu stiprināta, aicinot dalībvalstis un Komisiju nodrošināt, ka pielīdzināšana tiek veikta saskaņotā veidā gan sistēmas, gan kvalifikāciju līmenī, skaidri norādot pielīdzināšanas kritērijus. Kļūtu skaidrs, ka pielīdzināšana ir nevis vienreizējs process ar vienu termiņu (pašlaik 2010. gads), bet gan nepārtraukts process, kurā dalībvalstīm jānodrošina, ka publicētā informācija par pielīdzināšanu tiek aktualizēta un atbilst nacionālajām izmaiņām.
            
            
               –Termins "kompetence" kā EQF deskriptoru trešās slejas virsraksts (2008. gada ieteikuma par EQF II pielikums) tiktu aizstāts ar "atbildību/autonomiju", jo termina "kompetence" lietojums 2008. gada ieteikumā par EQF nav konsekvents. Šīs konceptuālas neatbilstības novēršana stiprinātu mācīšanās rezultātu pieeju, kuru veicina EQF.
            
            
               –Rezultātu izplatīšanas un komunikācijas par EQF uzlabošana: dalībvalstis tiktu lūgtas publicēt pielīdzināšanas procesa rezultātus un informāciju par kvalifikācijām valsts un Eiropas līmenī. Pamatinformācija, kas būtu jāpublicē par katru kvalifikāciju, tiktu apkopota, izmantojot vienotu formātu. Tiktu izstrādāts vizuāls noformējums EQF līmeņu norādīšanai apliecībās un diplomos.
            
            
               –Ieteikumā par EQF tiktu noteikti kopēji kvalitātes nodrošināšanas principi, kas jāievēro, pielīdzinot kvalifikācijas Eiropas kvalifikāciju ietvarstruktūrai. Šajā procesā saskaņā ar subsidiaritātes principu tiktu pilnībā respektēta dalībvalstu atbildība par kvalitātes nodrošināšanas pasākumiem attiecībā uz nacionālajām kvalifikācijām
                  20
               .
            
         
         
            
               –Tiktu izstrādāti principi kredītpunktu sistēmām, kas saistītas ar EQF, nolūkā uzlabot saikni starp kredītpunktu sistēmām un kvalifikācijām. Tas uzlabotu kvalifikāciju (komponentu) mācīšanās rezultātu, tostarp tādu, kas iegūti neformālās un ikdienējās mācīšanās procesā, pārnesi dažādās mācību vidēs.
            
            
               
                  Līdzšinējais ieteikums būtu jāpārskata, pamatojoties uz LESD 165. un 166. pantu.
               
               
                  2. risinājums: noteikt pielīdzināšanas kritērijus un izveidot mehānismu, lai starptautiskas kvalifikācijas un starptautiskas nozaru kvalifikāciju ietvarstruktūras varētu pielīdzināt EQF. Šajā risinājumā tiktu precizēts līdzšinējā ieteikuma noteikums par starptautiskām (nozaru) kvalifikācijām. Tajā arī tiktu ietvertas 1. risinājumā ierosinātās darbības.
               
               
                  Tas nozīmē, ka kopā ar dalībvalstīm tiktu noteikti starptautisko (nozaru) kvalifikāciju pielīdzināšanas kritēriji un izveidota vienota procedūra EQF līmeņa piešķiršanai starptautiskām (nozaru) kvalifikācijām
                     21
                  .
               
               
                  Līdzšinējais ieteikums būtu jāpārskata, pamatojoties uz LESD 165. un 166. pantu.
               
               
                  3. risinājums: uzlabot ES piešķirto kvalifikāciju salīdzināmību ar trešo valstu kvalifikācijām. Šis risinājums paplašinātu EQF darbības jomu. Tajā arī tiktu ietvertas 1. risinājumā ierosinātās darbības.
               
               
                  Tas nozīmētu, ka tiktu izveidoti ES un trešo valstu piešķirto kvalifikāciju salīdzināmības mehānismi, tostarp šādi četri mehānismi:
               
            
            
               –strukturēti dialogi ar ES kaimiņvalstīm, kas ir noslēgušas asociācijas nolīgumu ar ES, kuru rezultātā, iespējams, attiecīgās nacionālās kvalifikāciju ietvarstruktūras tiks pielīdzinātas EQF;
            
            
               –EQF saskaņošana ar stabilām nacionālajām kvalifikāciju ietvarstruktūrām, tostarp salīdzinot katru līmeni;
            
            
               –EQF saskaņošana ar stabilām reģionālām kvalifikāciju ietvarstruktūrām visā pasaulē, tostarp salīdzinot katru līmeni;
            
            
               –ES atbalsts (piemēram, attīstības palīdzība) valstīm, kas izstrādā nacionālās kvalifikāciju ietvarstruktūras.
            
            
               
                  Līdzšinējais ieteikums būtu jāpārskata, pamatojoties uz LESD 165. un 166. pantu.
               
               
                  Risinājumu analīze un salīdzinājums, pamatojoties uz pieejamajiem pierādījumiem, ir izklāstīti Komisijas dienestu darba dokumentā
                     22
                  .
               
            
            
               4.IETEKME UZ BUDŽETU
            
            
               
                  Šā ieteikuma īstenošanas atbalstam tiek izmantoti programmas Erasmus+ esošie resursi.
               
               
                  Ierosinātā Padomes ieteikuma īstenošanai nav vajadzīgs papildu ES budžets un Komisijas personāla resursi.
               
            
            
               5.CITI ELEMENTI
            
            
               •Konkrētu priekšlikuma noteikumu sīks skaidrojums
            
            
               
                  Priekšlikums pārskatītam ieteikumam par EQF atcels un aizstās Eiropas Parlamenta un Padomes 2008. gada 23. aprīļa Ieteikumu par Eiropas kvalifikāciju ietvarstruktūras izveidošanu mūžizglītībai.
               
               
                  Pārskatītajā ieteikumā tiek saglabāti šādi 2008. gada ieteikuma par EQF elementi:
               
            
         
         
            
               –dalībvalstīm tiek ieteikts izmantot EQF kā atsauces instrumentu dažādās nacionālajās kvalifikāciju sistēmās iekļauto kvalifikācijas līmeņu salīdzināšanai;
            
            
               –dalībvalstīm tiek ieteikts pārredzamā veidā, izmantojot pieeju, kas balstīta uz mācīšanās rezultātiem, piesaistīt savas kvalifikāciju sistēmas un līmeņus EQF;
            
            
               –dalībvalstīm būtu jārīkojas, lai nodrošinātu, ka visās jaunajās kompetento iestāžu izsniegtajās apliecībās, diplomos vai kvalifikācijas dokumentu pielikumos ir ietverta skaidra atsauce uz attiecīgo EQF līmeni, lai personas un darba devēji varētu gūt labumu no kvalifikāciju labākas pārredzamības.
            
            
               
                  Salīdzinājumā ar 2008. gada ieteikumu par EQF ir mainīti vai ieviesti šādi elementi:
               
            
            
               –dalībvalstīm tiks ieteikts regulāri atjaunināt pielīdzināšanu. Tādējādi salīdzinājums starp nacionālajiem kvalifikāciju līmeņiem un EQF līmeņiem būs aktuāls un saskaņā ar nacionālajām kvalifikāciju sistēmām;
            
            
               –dalībvalstīm tiks ieteikts piemērot pielīdzināšanas metodiku, lai nodrošinātu konsekvenci EQF īstenošanā dažādās dalībvalstīs;
            
            
               –termins "kompetence", kas ir mācīšanās rezultātu veids, EQF deskriptoros (II pielikums) ir aizstāts ar "autonomiju un atbildību", jo tas ir atbilstošāks attiecīgajiem mācīšanās rezultātu deskriptoriem;
            
            
               –ieteikuma III pielikumā ir iekļauti EQF padomdevējas grupas kopš 2008. gada izstrādātie EQF pielīdzināšanas kritēriji nacionālajām kvalifikāciju ietvarstruktūrām;
            
            
               –ieteikumā ierosināts pārskatīts pielikums attiecībā uz kvalitātes nodrošināšanas principiem, kas jāpiemēro kvalifikācijām, kuras pielīdzināmas EQF (IV pielikums). Šie principi pilnībā respektē dalībvalstu atbildību par valsts kvalitātes nodrošināšanas pasākumiem attiecībā uz nacionālajām kvalifikācijām. Šie kopīgie principi ir saderīgi ar Eiropas standartiem un pamatnostādnēm attiecībā uz augstākās izglītības kvalitātes nodrošināšanu Eiropas augstākās izglītības jomā un Eiropas kvalitātes nodrošināšanas pamatprincipu ietvarstruktūru profesionālajai izglītībai un apmācībām (EQAVET). Eiropas līmeņa vispārīgās izglītības kvalitātes nodrošināšanas principi tiek nepārtraukti apspriesti saistībā ar ET 2020; 
            
            
               –jauns pielikums, kurā izklāstīti ar EQF saistīto kredītpunktu sistēmu principi (V pielikums);
            
            
               –priekšlikumā dalībvalstis tiek aicinātas pēc pielīdzināšanas darīt publiski pieejamus pielīdzināšanas procesa rezultātus. Dalībvalstīm būtu arī jānodrošina, ka informācija par kvalifikācijām un attiecīgajiem mācīšanās rezultātiem ir pieejama un tiek publicēta. Tāpēc tiek ierosināts VI pielikumā iekļaut kvalifikāciju apraksta vienota formāta elementus;
            
            
               –priekšlikumā Komisija tiek aicināta, sadarbojoties ar dalībvalstīm un ieinteresētajām personām, izpētīt iespēju ārpus augstākās izglītības jomas izveidot Eiropas reģistru kvalifikāciju kvalitātes nodrošināšanas sistēmu uzraudzības struktūrām. Šāds reģistrs būtu līdzīgs iepriekš minētajam Eiropas augstākās izglītības kvalitātes nodrošināšanas reģistram;
            
            
               –priekšlikumā Komisija tiek aicināta izstrādāt standartizētu vizuālu noformējumu atsaucēm uz EQF. Šādi varētu labāk informēt izglītojamos, darba ņēmējus un citas ieinteresētās personas;
            
            
               –pārskatītajā priekšlikumā ir izveidots pamats tam, lai nodrošinātu saikni starp trešo valstu nacionālajām un reģionālajām kvalifikāciju ietvarstruktūrām un EQF, pat ja tā nav galvenā īstenošanas prioritāte. Visām šādām saiknēm vajadzētu būt saskaņā ar starptautiskajiem nolīgumiem;
            
            
               –Komisija plāno izveidot ekspertu grupu, lai nodrošinātu nepieciešamo platformu sadarbībai starp Komisiju, dalībvalstīm un attiecīgajām ieinteresētajām personām šā ieteikuma īstenošanā un uzraudzībā. Tā pārņems uzdevumus, kurus kopš 2008. gada ir veikusi EQF padomdevēja grupa;
            
            
               –priekšlikumā dalībvalstis tiek aicinātas stiprināt valsts līmenī veiktas EQF īstenošanas koordināciju;
            
            
               
                  –ieteikumā vairs nav nevienas tiešas norādes uz starptautiskām nozaru organizācijām, kuras izmanto EQF atsauces līmeņus un principus.
               
            
            
               2016/0180 (NLE)
            
            
               Priekšlikums
            
            
               PADOMES IETEIKUMS
            
         
         
            
               par Eiropas kvalifikāciju ietvarstruktūru mūžizglītībai un ar ko atceļ Eiropas Parlamenta un Padomes 2008. gada 23. aprīļa Ieteikumu par Eiropas kvalifikāciju ietvarstruktūras izveidošanu mūžizglītībai
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 165. un 166. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Kvalifikācijai ir dažādi mērķi. Darba devējiem tā sniedz priekšstatu par to, ko cilvēks ar noteiktu kvalifikāciju zina un spēj darīt, jeb par tā sauktajiem "mācīšanās rezultātiem". Tā var būt priekšnosacījums piekļuvei konkrētām reglamentētām profesijām. Tā palīdz izglītības un apmācības iestādēm un nodrošinātājiem noteikt personas apgūto mācību līmeni un saturu. Cilvēkiem tā ir svarīga kā personisko panākumu apstiprinājums. Tādējādi kvalifikācijai ir svarīga loma arī nodarbināmības uzlabošanā, mobilitātes un piekļuves turpmākai izglītībai atvieglošanā.
            
            
               (2)Kvalifikācija ir kompetentas iestādes veikta novērtēšanas un validēšanas procesa oficiāls rezultāts, un parasti tā tiek piešķirta, izsniedzot atzīstamu dokumentu, piemēram, apliecību vai diplomu. Tā apliecina, ka persona ir sasniegusi mācīšanās rezultātus atbilstīgi noteiktiem standartiem. Šos mācīšanās rezultātus var sasniegt, izmantojot dažādus ceļus formālās, neformālās vai ikdienējās mācīšanās vidē. Informācijai par mācīšanās rezultātiem vajadzētu būt viegli pieejamai un pārredzamai.
            
            
               (3)Ar Eiropas Parlamenta un Padomes 2008. gada 23. aprīļa Ieteikumu par Eiropas kvalifikāciju ietvarstruktūras izveidošanu mūžizglītībai
                  23
                ("2008. gada ieteikums par EQF") tika izveidots kopējs atsauces satvars, kurā ir astoņi kvalifikāciju līmeņi, kas izteikti mācīšanās rezultātu veidā ar augošā secībā sakārtotiem prasmju līmeņiem. Tie kalpo kā konvertēšanas rīks starp dažādām kvalifikāciju sistēmām un to līmeņiem. Eiropas kvalifikāciju ietvarstruktūras mūžizglītībai (EQF) mērķis ir uzlabot kvalifikāciju pārredzamību, salīdzināmību un pārnesi.
            
            
               (4)Plašāki ieteikuma mērķi ir izglītības un apmācības sistēmu modernizēšanas veicināšana un darba ņēmēju un izglītojamo nodarbināmības, mobilitātes un sociālās integrācijas uzlabošana. Citi tā mērķi ir labāka saikne starp formālu, neformālu un ikdienēju mācīšanos, līdz ar to ļaujot validēt arī pieredzes ceļā iegūtus mācīšanās rezultātus.
            
            
               (5)Dalībvalstis ir izstrādājušas nacionālās kvalifikāciju ietvarstruktūras, kuru pamatā ir mācīšanās rezultāti, un pielīdzinājušas tās EQF, izmantojot tā saukto "pielīdzināšanas procesu". EQF līmeņu un mācību rezultātu deskriptori ir palīdzējuši uzlabot kvalifikāciju pārredzamību un salīdzināmību sistēmas līmenī. Tie ir arī veicinājuši vispārēju pāreju uz vērstību uz mācīšanās rezultātiem izglītībā un apmācībā.
            
            
               (6)Personu kvalifikācijas ir pārredzamākas un salīdzināmākas, ja tās ir norādītas dokumentos, kas ietver atsauci uz atbilstošu un piemērojamu EQF līmeni un sasniegto mācīšanās rezultātu aprakstu.
            
            
               (7)EQF īstenošanā Savienības un valstu līmenī būtu jāiesaista daudzas ieinteresētās personas, lai nodrošinātu plašu šīs ietvarstruktūras atbalstu. Galvenās ieinteresētās personas ir šādas: (formālās vai neformālās) izglītības un apmācības nodrošinātāji, kvalifikāciju piešķirošās iestādes, darba devēji, arodbiedrības, rūpniecības, tirdzniecības un amatniecības palātas, akadēmiskās un profesionālās kvalifikācijas atzīšanā iesaistītās struktūras, nodarbinātības dienesti un dienesti, kas atbild par migrantu integrāciju.
            
            
               (8)2013. gada 19. decembra ziņojumā Eiropas Parlamentam un Padomei par Eiropas kvalifikāciju sistēmas (EQF) novērtējumu
                  24
                Komisija secināja, ka EQF ir plaši atzīta par atskaites punktu kvalifikāciju ietvarstruktūru izstrādē, mācīšanās rezultātu pieejas ieviešanā un prasmju un iemaņu pārredzamības un atzīšanas uzlabošanā. Tajā uzsvērts, ka Savienībai būtu jārada iespēja izglītojamajiem un darba ņēmējiem padarīt savas prasmes redzamākas neatkarīgi no to iegūšanas vietas.
            
            
               (9)Prasmju un kvalifikāciju pārredzamība un atzīšana ir viena no jaunajām prioritātēm 2015. gadā pieņemtajā stratēģiskajā sistēmā Eiropas sadarbībai izglītības un apmācības jomā līdz 2020. gadam (ET 2020)
                  25
               . Ziņojumā uzsvērts, ka EQF būtu vēl jāpilnveido, lai padarītu kvalifikācijas pārredzamākas un salīdzināmākas. Ņemot vērā nesen ieceļojušos migrantus, esošie pārredzamības instrumenti arī varētu palīdzēt radīt labāku izpratni par ārvalstu kvalifikācijām Eiropas Savienībā un otrādi.
            
            
               (10)Uzlabojot uzticēšanos kvalifikācijām, to izpratni un salīdzināmību, EQF un nacionālās kvalifikāciju ietvarstruktūras, kas ir pielīdzinātas EQF, var atbalstīt esošo atzīšanas praksi. Tas atvieglo atzīšanas procesu mācību un darba vajadzībām.
            
            
               (11)Nacionālās kvalifikāciju ietvarstruktūras un nacionālās kvalifikāciju sistēmas laika gaitā mainās, un to atsauces uz EQF būtu regulāri jāatjaunina.
            
            
               (12)Uzticēšanās kvalifikāciju, kas pielīdzinātas EQF, kvalitātei un līmenim ir svarīga izglītojamo un darba ņēmēju mobilitātes atbalstam gan nozaru ietvaros un valstīs, gan starp nozarēm un valstīm. 2008. gada ieteikumā par EQF ir iekļauti kopēji principi attiecībā uz kvalitātes nodrošināšanu augstākajā izglītībā un profesionālajā izglītībā un apmācībā. Saskaņā ar subsidiaritātes principu tiem arī pilnībā jārespektē dalībvalstu atbildība par kvalitātes nodrošināšanas pasākumiem attiecībā uz nacionālajām kvalifikācijām. Eiropas standarti un pamatnostādnes attiecībā uz augstākās izglītības kvalitātes nodrošināšanu Eiropas augstākās izglītības jomā
                  26
                un Eiropas kvalitātes nodrošināšanas pamatprincipu ietvarstruktūra profesionālajai izglītībai un apmācībām
                  27
                veido šādu kopēju principu pamatu
                  28
               .
            
            
               (13)Kredītpunktu sistēmas palīdz personām turpināt mācības, atvieglojot pāreju starp dažādiem izglītības un apmācības līmeņiem un veidiem un starp valstīm. Tās atvieglo pilnu kvalifikāciju vai to komponentu mācīšanās rezultātu noteikšanu, to sniegšanu izglītojamajam un novērtēšanu. Tās ļauj izglītojamajiem kombinēt dažādus mācīšanās rezultātus, kas iegūti dažādos mācību kontekstos, ieskaitot digitālās, neformālās un ikdienējās mācīšanās procesā.
            
            
               (14)Lielākā daļa pašreizējo kredītsistēmu valstu un Eiropas līmenī darbojas institucionālos kontekstos, tādos kā augstākā izglītība vai profesionālā izglītība un apmācība. Eiropas līmenī Eiropas augstākās izglītības telpā augstākajai izglītībai ir izveidota Eiropas kredītpunktu pārneses un uzkrāšanas sistēma
                  29
               . Profesionālajai izglītībai un apmācībai ar Eiropas Parlamenta un Padomes ieteikumu ir ieviesta Eiropas kredītpunktu sistēma profesionālās izglītības un apmācības jomā
                  30
               . Izglītības un apmācības sistēmās arvien vairāk vajadzīga caurlaidība un elastīgāki mācīšanās ceļi. Lai to panāktu, ir vajadzīga labāka sinerģija starp kvalifikāciju ietvarstruktūrām un kredītpunktu sistēmām, un jābūt labākai sadarbībai starp kredītpunktu sistēmām.
            
            
               (15)ES tiesību aktu kopums par likumīgu migrāciju un patvērumu attiecībā uz kvalifikāciju atzīšanu paredz tādu pašu attieksmi kā pret pilsoņiem (un pat atvieglojošus pasākumus starptautiskās aizsardzības saņēmējiem
                  31
               ), taču ļoti daudziem trešo valstu valstspiederīgajiem ar terciāro izglītību joprojām ir pārāk augsta kvalifikācija un nepietiekama nodarbinātība. Savienības un trešo valstu sadarbība kvalifikāciju pārredzamības jomā var sekmēt migrantu integrāciju Savienības darba tirgos. Ņemot vērā arvien lielākas migrantu plūsmas uz Savienību un no tās, ir vajadzīga labāka izpratne par ārpus Savienības piešķirto kvalifikāciju. Arvien vairāk valstu vēlas izveidot ciešāku saikni starp savu kvalifikāciju ietvarstruktūru un EQF.
            
         
         
            
               (16)Pārskatītās Eiropas Parlamenta un Padomes Direktīvas 2005/36/EK
                  32
                49.a pants paredz, ka Komisija ar deleģētajiem aktiem var noteikt "kopējos apmācības satvarus", kas ir kopēji zināšanu, prasmju un kompetenču kopumi, attiecībā uz reglamentētām profesijām. Kopējie apmācību satvari ir balstīti uz EQF līmeņiem. Izstrādājot deleģētos aktus, Komisijai būtu jānodrošina, ka tiek izmantotas esošās zināšanas par EQF īstenošanu. Pielīdzināšanai EQF kvalifikāciju līmeņiem nebūtu jāietekmē piekļuve darba tirgum, ja profesionālās kvalifikācijas ir atzītas saskaņā ar pārskatīto Direktīvu 2005/36/EK.
            
            
               (17)Eiropas augstākās izglītības telpas kvalifikāciju ietvarstruktūrā
                  33
                noteikti deskriptori augstākās izglītības pirmajam, otrajam un trešajam ciklam. Katrs cikla deskriptors ir apgalvojums par sasniegumiem un spējām, kas saistītas ar attiecīgā cikla beigās piešķirto kvalifikāciju. EQF ir saskanīgs ar Eiropas augstākās izglītības telpas kvalifikāciju ietvarstruktūru (QF-EHEA) un tās ciklu deskriptoriem. EQF 5.–8. līmenis atbilst attiecīgi Eiropas augstākās izglītības telpas kvalifikāciju ietvarstruktūras pirmajam (ieskaitot īso ciklu, kas ir saistīts ar pirmo ciklu vai tajā ietilpst), otrajam un trešajam ciklam, kā precizēts II pielikumā.
            
            
               (18)Eiropas Parlamenta un Padomes Lēmums Nr. 2241/2004/EK par vienotu Kopienas sistēmu kvalifikāciju un kompetences pārskatāmībai (Europass)
                  34
                palīdz cilvēkiem labāk uzrādīt savas prasmes un kvalifikācijas. 
            
            
               (19)Daudzvalodu Eiropas prasmju, kompetenču, kvalifikāciju un profesiju klasifikācija (ESCO) sniedz atbalstu labākas saiknes izveidei starp izglītību un nodarbinātību. Informācija par kvalifikācijām, kas pielīdzinātas EQF, tiks atspoguļota ESCO. 
            
            
               (20)Informācijai par kvalifikāciju ietvarstruktūru pielīdzināšanas EQF procesu un par kvalifikācijām, kas pielīdzinātas EQF, vajadzētu būt viegli pieejamai sabiedrībai, ieskaitot ar Europass sistēmas starpniecību. Kopējas datu struktūras, formātu un autentiskuma noteikšanas metožu lietojums kvalifikāciju aprakstīšanai palīdzētu sasniegt šo mērķi. Tas arī atvieglotu publicētas informācijas par kvalifikācijām izpratni un lietošanu.
            
            
               (21)Lai padarītu EQF redzamāku un lai labāk sasniegtu lietotājus, dokumentācijā, piemēram, apliecībās un diplomos, kas apliecina jaunu kvalifikāciju, kura pielīdzināta EQF, vajadzētu būt vizuālai atsaucei uz attiecīgo EQF līmeni.
            
            
               (22)Starp EQF, nacionālo kvalifikāciju ietvarstruktūru īstenošanu un pašreizējiem un turpmākajiem instrumentiem, kas attiecas uz kvalifikāciju un prasmju pārredzamību un atzīšanu, ieskaitot kvalitātes nodrošināšanu, kredītpunktu uzkrāšanu un pārnesi, kā arī instrumentiem, kas izstrādāti Eiropas augstākās izglītības telpā, vajadzētu būt saskaņotībai, papildināmībai un sinerģijai dalībvalstu un Savienības līmenī.
            
            
               (23)Šis ieteikums konsolidē EQF kā kopēju ar mācīšanās rezultātiem izteiktu astoņu līmeņu atsauces satvaru, kas kalpo kā konvertēšanas instruments starp dažādām kvalifikāciju ietvarstruktūrām, sistēmām un to līmeņiem. 
            
            
               (24)Komisija plāno izveidot platformu sadarbībai starp Komisiju, dalībvalstīm un attiecīgajām ieinteresētajām personām šā ieteikuma īstenošanā un uzraudzībā. Tā pārņems uzdevumus, kurus kopš 2008. gada veica EQF padomdevēja grupa.
            
            
               (25)Dalībvalstīm būtu jānodrošina to uzdevumu koordinācija, kurus kopš 2008. gada veica EQF nacionālie koordinācijas punkti,
            
            
               AR ŠO IESAKA DALĪBVALSTĪM:
            
            
               (1)Izmantot Eiropas kvalifikāciju ietvarstruktūru kā instrumentu, ar kura palīdzību salīdzināt visus kvalifikāciju veidus un līmeņus Savienībā.
            
            
               (2)Savas nacionālās kvalifikāciju sistēmas un nacionālās kvalifikāciju ietvarstruktūras pielīdzināt Eiropas kvalifikāciju ietvarstruktūrai, īpaši pielīdzinot savus kvalifikāciju līmeņus II pielikumā noteiktajiem EQF līmeņiem un izmantojot III pielikumā izklāstītos kritērijus.
            
            
               (3)Regulāri un ne retāk kā reizi piecos gados, izmantojot III pielikumā noteiktos kritērijus, atjaunināt nacionālās kvalifikāciju ietvarstruktūras līmeņu atsauces uz EQF līmeņiem, kas noteikti II pielikumā.
            
            
               (4)Nodrošināt, ka visas pielīdzinātās kvalifikācijas atbilst IV pielikumā izklāstītajiem kopējiem kvalitātes nodrošināšanas principiem, neskarot nacionālos kvalitātes nodrošināšanas principus, kas attiecas uz nacionālajām kvalifikācijām.
            
            
               (5)Nodrošināt, ka kredītpunktu sistēmas, kas paredzētas nacionālajām kvalifikāciju ietvarstruktūrām un nacionālajām kvalifikāciju sistēmām, atbilst V pielikumā noteiktajiem kopējiem principiem attiecībā uz kredītpunktu sistēmām, neskarot valstu lēmumus izmantot kredītpunktu sistēmas.
            
            
               (6)Veikt pasākumus, lai nodrošinātu, ka visas jaunās kompetento iestāžu izsniegtās apliecības, diplomi un kvalifikācijas dokumentu pielikumi ietver skaidru atsauci uz attiecīgo EQF līmeni.
            
            
               (7)Darīt pielīdzināšanas procesa rezultātus publiski pieejamus valstu un Savienības līmenī un nodrošināt, ka informācija par kvalifikācijām un to mācīšanās rezultātiem ir pieejama un publicēta, izmantojot VI pielikumā noteikto kopējo formātu.
            
            
               (8)Mudināt sociālos partnerus, valstu nodarbinātības dienestus, izglītības sniedzējus un publiskās iestādes izmantot EQF, lai atbalstītu kvalifikāciju salīdzināšanu un to mācīšanās rezultātu pārredzamību.
            
            
               (9)Stiprināt valstu līmenī veiktās šā ieteikuma īstenošanas koordināciju, ņemot vērā pieredzi, kas gūta nacionālo struktūru darbībā saistībā ar prasmju pilnveidošanas atbalstu.
            
         
         
            
               AR ŠO IESAKA KOMISIJAI SADARBĪBĀ AR DALĪBVALSTĪM UN IEINTERESĒTAJĀM PERSONĀM:
            
            
               (10)Atbalstīt konsekvenci EQF īstenošanā visās dalībvalstīs, izstrādājot metodikas attiecībā uz nacionālo kvalifikāciju līmeņu noteikšanu.
            
            
               (11)Izstrādāt metodikas attiecībā uz mācīšanās rezultātu izmantošanu un piemērošanu kvalifikācijām.
            
            
               (12)Izpētīt iespēju ārpus augstākās izglītības jomas izveidot reģistru kvalifikāciju kvalitātes nodrošināšanas sistēmu uzraudzības struktūrām.
            
            
               (13)Izstrādāt standarta formātu mācīšanās rezultātu aprakstīšanai, kas izmantojams salīdzināšanai.
            
            
               (14)Izstrādāt standartizētu veidu, kā sniegt informāciju par EQF, sevišķi par to, kā norādīt EQF līmeņus jaunās apliecībās, diplomos un kvalifikācijas dokumentu pielikumos.
            
            
               (15)Atbalstīt tādu kritēriju un procedūru pakāpenisku izstrādi un piemērošanu, kas ļauj salīdzināt trešo valstu nacionālās un reģionālās kvalifikāciju ietvarstruktūras ar EQF saskaņā ar starptautiskiem nolīgumiem.
            
            
               (16)Izveidot salīdzinošu izvērtēšanu un labākās prakses apmaiņu starp dalībvalstīm.
            
            
               (17)Nodrošināt, ka EQF pilnveide ir pilnīgi saskanīga ar Eiropas sadarbību izglītības un apmācības jomā saskaņā ar ET 2000 stratēģisko sistēmu. 
            
            
               (18)Nodrošināt, ka šā ieteikuma īstenošanas atbalstam tiek izmantota programma Erasmus+.
            
            
               AR ŠO IESAKA KOMISIJAI:
            
            
               (19)Pēc vajadzības ziņot par attīstības gaitu pēc šā ieteikuma pieņemšanas attiecīgo izglītības/apmācības un nodarbinātības politiku satvaru kontekstā.
            
            
               (20)Sadarbībā ar dalībvalstīm un pēc apspriešanās ar attiecīgajām ieinteresētajām personām novērtēt un izvērtēt saistībā ar šo ieteikumu īstenoto rīcību un līdz 2022. gadam ziņot Padomei par gūto pieredzi un turpmāko ietekmi, vajadzības gadījumā veicot arī šā ieteikuma izskatīšanu un pārskatīšanu.
            
            
               Atceļ Eiropas Parlamenta un Padomes 2008. gada 23. aprīļa Ieteikumu par Eiropas kvalifikāciju ietvarstruktūras izveidošanu mūžizglītībai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  OV C 111, 6.5.2008., 1. lpp.
               
               
                  
                     (2)
                  Eiropas kvalifikāciju ietvarstruktūrā kompetenci apraksta saistībā ar atbildību un autonomiju.
               
               
                  
                     (3)
                  Priekšlikums Padomes Ieteikumam, ar ko izveido Prasmju garantiju, COM(2016) 382.
               
               
                  
                     (4)
                  OV L 390, 31.12.2004., 6. lpp.
               
               
                  
                     (5)
                  OV C 417, 15.12.2015., 25. lpp.
               
               
                  
                     (6)
                  OV C 398, 22.12.2012., 1. lpp.
               
               
                  
                     (7)
                  http://www.enqa.eu/wp-content/uploads/2015/11/ESG_2015.pdf.
               
               
                  
                     (8)
                  OV C 155, 8.7.2009., 1. lpp.
               
               
                  
                     (9)
                  https://www.eqar.eu/.
               
               
                  
                     (10)
                  
                  
                     http://ec.europa.eu/education/library/publications/2015/ects-users-guide_en.pdf
                  
                  .
               
               
                  
                     (11)
                  OV C 155, 8.7.2009., 11. lpp.
               
               
                  
                     (12)
                  OV L 255, 30.9.2005., 22. lpp.
               
               
                  
                     (13)
                  OV L 354, 28.12.2013., 132. lpp.
               
               
                  
                     (14)
                  Rīcības plāns trešo valstu valstspiederīgo integrācijai, COM(2016)377, 7.6.2016.
               
               
                  
                     (15)
                  
                  
                     http://www.europarl.europa.eu/meetdocs/2009_2014/documents/cult/dv/esstudyeurqualifframewimplem/esstudyeurqualifframewimplemen.pdf
                  
                  .
               
               
                  
                     (16)
                  
                  
                     http://ec.europa.eu/ploteus/sites/eac-eqf/files/DG%20EAC%20-%20Evaluation%20EQF%20-%20Final%20Report%20-%20Final%20Version.pdf
                  
                  .
               
               
                  
                     (17)
                  Īpašas apspriedes par ieteikuma par EQF pārskatīšanu notika ar EQF padomdevēju grupu 2016. gada 19. janvārī un ar ES sociālajiem partneriem 2016. gada 20. janvārī. Sīkāku informāciju par šo apspriežu rezultātiem skatīt Komisijas dienestu darba dokumentā "Jaunās Prasmju programmas Eiropai analītiskais pamatojums", SWD(2016) 195.
               
               
                  
                     (18)
                  
                  
                     http://ec.europa.eu/dgs/education_culture/more_info/consultations/documents/skills-results_en.pdf
                  
                  .
               
               
                  
                     (19)
                  Komisijas dienestu darba dokuments "Jaunās Prasmju programmas Eiropai analītiskais pamatojums", SWD(2016) 195.
               
               
                  
                     (20)
                  Šie principi ir pilnībā saderīgi ar Eiropas standartiem un pamatnostādnēm attiecībā uz izglītības kvalitātes nodrošināšanu augstākās izglītības jomā un Eiropas kvalitātes nodrošināšanas pamatprincipu ietvarstruktūru profesionālajai izglītībai un apmācībām (EQAVET). ES līmeņa vispārīgās izglītības kvalitātes nodrošināšanas principi tiek nepārtraukti apspriesti saistībā ar Izglītības un apmācības stratēģisko sistēmu 2020. gadam.
               
               
                  
                     (21)
                  Tas notiktu, neskarot valsts kārtību attiecībā uz kvalifikāciju iekļaušanu nacionālajās kvalifikāciju ietvarstruktūrās.
               
               
                  
                     (22)
                  SWD(2016) 195.
               
               
                  
                     (23)
                  OV C 111, 6.5.2008., 1. lpp.
               
               
                  
                     (24)
                  COM(2013) 897 final.
               
               
                  
                     (25)
                  OV C 417, 15.12.2015., 25. lpp.
               
               
                  
                     (26)
                  
                  
                     http://www.enqa.eu/wp-content/uploads/2015/11/ESG_2015.pdf
                  
                  .
               
               
                  
                     (27)
                  OV C 155, 8.7.2009., 1. lpp.
               
               
                  
                     (28)
                  Eiropas līmeņa vispārīgās izglītības kvalitātes nodrošināšanas principi tiek nepārtraukti apspriesti saistībā ar Izglītības un apmācības stratēģisko sistēmu 2020. gadam.
               
               
                  
                     (29)
                  
                  
                     http://ec.europa.eu/education/library/publications/2015/ects-users-guide_en.pdf
                  
                  .
               
               
                  
                     (30)
                  OV C 155, 8.7.2009., 11. lpp.
               
               
                  
                     (31)
                  Eiropas Parlamenta un Padomes 2011. gada 13. decembra Direktīva 2011/95/ES par standartiem, lai trešo valstu valstspiederīgos vai bezvalstniekus kvalificētu kā starptautiskās aizsardzības saņēmējus, par bēgļu vai personu, kas tiesīgas saņemt alternatīvo aizsardzību, vienotu statusu, un par piešķirtās aizsardzības saturu.
               
               
                  
                     (32)
                  Eiropas Parlamenta un Padomes 2005. gada 7. septembra Direktīva 2005/36/EK par profesionālo kvalifikāciju atzīšanu (OV L 255, 30.9.2005., 22. lpp.).
               
               
                  
                     (33)
                  
                  
                     http://www.ehea.info/Uploads/qualification/QF-EHEA-May2005.pdf
                  
                  .
               
               
                  
                     (34)
                  OV L 390, 31.12.2004., 6. lpp.
               
            
      
    ---documentbreak--- 
      
         
               EIROPAS KOMISIJA
            Briselē, 10.6.2016
            COM(2016) 383 final
            PIELIKUMI
            dokumentam
            Priekšlikums Padomes Ieteikumam
            par Eiropas kvalifikāciju ietvarstruktūru mūžizglītībai un ar ko atceļ Eiropas Parlamenta un Padomes 2008. gada 23. aprīļa Ieteikumu par Eiropas kvalifikāciju ietvarstruktūras izveidošanu mūžizglītībai
            
               
         
         
            
               I PIELIKUMS
            
            
               Definīcijas
            
            
               Saistībā ar šo ieteikumu piemēro šādas definīcijas:
            
            
               (a)kvalifikācija ir oficiāls novērtēšanas un validēšanas procesa rezultāts, ko iegūst, kad kompetenta struktūra konstatē, ka persona ir sasniegusi mācīšanās rezultātus atbilstīgi noteiktiem standartiem;
            
            
               (b)nacionālā kvalifikāciju sistēma ir visi dalībvalsts darbības aspekti, kas saistīti ar mācīšanās atzīšanu, un citi mehānismi, kuri saista izglītību un apmācību ar darba tirgu un pilsonisko sabiedrību. Tā ietver tādu institucionālu pasākumu un procesu izstrādi un īstenošanu, kas saistīti ar kvalitātes nodrošināšanu, novērtēšanu un kvalifikāciju piešķiršanu. Nacionālo kvalifikāciju sistēmu var veidot vairākas apakšsistēmas, un tā var ietvert nacionālo kvalifikāciju ietvarstruktūru;
            
            
               (c)nacionālā kvalifikāciju ietvarstruktūra ir instruments kvalifikāciju klasificēšanai pēc kritēriju kopuma, kuriem atbilst konkrēti ar mācīšanos sasniegti līmeņi, un tā mērķis ir integrēt un koordinēt nacionālās kvalifikāciju apakšsistēmas, uzlabot to pārredzamību, pieejamību, kvalifikāciju gradāciju un kvalitāti saistībā ar darba tirgu un pilsonisko sabiedrību;
            
            
               (d)starptautiska kvalifikācija ir apliecība, diploms, grāds vai nosaukums, ko piešķīrusi starptautiska iestāde (vai valsts struktūra, kuru akreditējusi starptautiska struktūra) un ko izmanto vairāk nekā vienā valstī, kura ietver mācīšanās rezultātus, balstoties uz standartiem, ko izstrādājusi starptautiska struktūra, organizācija vai uzņēmums;
            
            
               (e)starptautiska nozares kvalifikācija ir starptautiska kvalifikācija, kas attiecas uz saimnieciskās darbības nozari, kuru attīstījusi starptautiska nozares organizācija vai starptautisks uzņēmums; 
            
            
               (f)mācīšanās rezultāti ir atzinumi par to, ko izglītojamais zina, izprot un spēj darīt mācību procesa beigās;
            
            
               (g)zināšanas ir mācību procesā saņemtās informācijas apgūšanas rezultāts. Zināšanas ir ar darba vai studiju jomu saistītu faktu, principu, teoriju un prakses kopums. Eiropas kvalifikāciju ietvarstruktūrā zināšanas raksturo kā teorētiskas un/vai faktu zināšanas;
            
            
               (h)prasmes ir spēja piemērot zināšanas un izmantot zinātību, lai veiktu praktiskus un teorētiskus uzdevumus. Eiropas kvalifikāciju ietvarstruktūrā prasmes apraksta kā kognitīvas (loģiskās, intuitīvās un radošās domāšanas izmantošana) vai praktiskas (tādas, kurās izmanto roku veiklību un metodes, materiālus, darba rīkus un instrumentus);
            
            
               (i)atbildība/autonomija saistībā ar Eiropas kvalifikāciju ietvarstruktūru ir izglītojamā spēja izmantot zināšanas un prasmes autonomi un atbildīgi;
            
            
               (j)neformālās un ikdienējās mācīšanās validēšana ir process, kurā pilnvarota iestāde apstiprina, ka persona ir sasniegusi mācīšanās rezultātus, kas noteikti attiecīgā standartā, un šim procesam ir šādi četri posmi: personas konkrētās pieredzes noteikšana dialogā; dokumentēšana, kas indivīda pieredzi padara uzskatāmu; šīs pieredzes oficiāla novērtēšana; novērtēšanas rezultātu apstiprināšana, kas var kalpot par pamatu daļējai vai pilnai kvalifikācijai;
            
            
               (k)mācīšanās rezultātu oficiāla atzīšana ir process, kurā kompetenta iestāde piešķir oficiālu statusu iegūtajiem mācīšanās rezultātiem turpmāku mācību vai nodarbinātības vajadzībām, i) piešķirot kvalifikāciju (apliecību, diplomu vai nosaukumu), ii) validējot neformālo un ikdienējo mācīšanos, iii) piešķirot līdzvērtību, kredītpunktus vai atbrīvojumus;
            
            
               (l)kredītpunkts uzskatāmi parāda, ka daļu no kvalifikācijas, ko veido konsekvents mācīšanās rezultātu kopums, atbilstīgi saskaņotam standartam ir novērtējusi un validējusi pilnvarota iestāde; kredītpunktus piešķir kompetenta iestāde, ja persona ir sasniegusi konkrētus mācīšanās rezultātus, ko pierāda atbilstīgi novērtējumi; kredītpunktus var izteikt kā kvantitatīvu vērtību (piemēram, kredītpunktu skaits), kas parāda aplēsto tipiskas personas darba slodzi, kas vajadzīga saistītu mācīšanās rezultātu iegūšanai;
            
            
               (m)kredītpunktu sistēmas ir kredītpunktu atzīšanas sistēmas. Šīs sistēmas cita starpā var ietvert līdzvērtību, atbrīvojumu, vienības/moduļus, ko var uzkrāt un pārnest, to izglītības nodrošinātāju autonomiju, kuri var individualizēt mācīšanās ceļus, un neformālās un ikdienējās mācīšanās validēšanu;
            
            
               (n)kredītpunktu pārnese ir process, kas personām, kuras uzkrājušas kredītpunktus vienā kontekstā, ļauj tos novērtēt un atzīt citā kontekstā.
            
            
            
               II PIELIKUMS
            
         
         
            
               Deskriptori, ar kuriem definē Eiropas kvalifikāciju ietvarstruktūras (EQF) līmeņus
            
            
                     
                        Katru no šiem astoņiem līmeņiem definē ar virkni deskriptoru, kas norāda mācīšanās rezultātus
                           1
                        , kuri atbilst šā līmeņa kvalifikācijai jebkurā kvalifikāciju sistēmā. 
                     
                  
               
                     
                  
                  
                     
                        Zināšanas
                     
                  
                  
                     
                        Prasmes
                     
                  
                  
                     
                        Atbildība / autonomija
                     
                  
               
                     
                  
                  
                     
                        Eiropas kvalifikāciju ietvarstruktūrā zināšanas raksturo kā teorētiskas un/vai faktu zināšanas
                     
                  
                  
                     
                        Eiropas kvalifikāciju ietvarstruktūrā prasmes apraksta kā kognitīvas (loģiskās, intuitīvās un radošās domāšanas izmantošana) un praktiskas (tādas, kurās izmanto roku veiklību un metodes, materiālus, darba rīkus un instrumentus)
                     
                  
                  
                     
                        Eiropas kvalifikāciju ietvarstruktūrā atbildība/autonomija ir izglītojamā spēja izmantot zināšanas un prasmes autonomi un atbildīgi
                     
                  
               
                     
                        1. līmenis
                     
                     
                        1. līmenim atbilstošie mācīšanās rezultāti ir:
                     
                  
                  
                     
                        vispārīgas pamatzināšanas
                     
                  
                  
                     
                        pamatprasmes, kas vajadzīgas, lai veiktu vienkāršus uzdevumus
                     
                  
                  
                     
                        strādāt vai mācīties tiešā uzraudzībā strukturētā kontekstā
                     
                  
               
                     
                        2. līmenis
                     
                     
                        2. līmenim atbilstošie mācīšanās rezultāti ir:
                     
                  
                  
                     
                        darba vai studiju jomas pamatfaktu zināšanas
                     
                  
                  
                     
                        kognitīvās un praktiskās pamatprasmes, kas nepieciešamas, lai lietotu atbilstošu informāciju uzdevumu un ikdienas problēmu risināšanai, izmantojot vienkāršus noteikumus un rīkus
                     
                  
                  
                     
                        strādāt vai mācīties uzraudzībā ar zināmu autonomiju
                     
                  
               
                     
                        3. līmenis
                     
                     
                        3. līmenim atbilstošie mācīšanās rezultāti ir:
                     
                  
                  
                     
                        zināšanas par faktiem, principiem, procesiem un vispārīgajiem jēdzieniem darba vai mācību jomā
                     
                  
                  
                     
                        noteikts kognitīvu un praktisku prasmju apjoms, kas nepieciešams, lai veiktu uzdevumus un rastu risinājumu problēmām, izvēloties un izmantojot pamata metodes, rīkus, materiālus un informāciju
                     
                  
                  
                     
                        uzņemties atbildību par darba vai mācību uzdevumu veikšanu 
                     
                     
                        problēmu risināšanas laikā pielāgot savu rīcību apstākļiem
                     
                  
               
                     
                        4. līmenis
                     
                     
                        4. līmenim atbilstošie mācīšanās rezultāti ir:
                     
                  
                  
                     
                        faktu un teorētiskas zināšanas plašā darba vai studiju jomas izpratnē 
                     
                  
                  
                     
                        noteikts kognitīvu un praktisku prasmju apjoms, kas nepieciešams, lai rastu risinājumus konkrētām darba vai studiju jomas problēmām
                     
                  
                  
                     
                        patstāvīgi organizēt darbu atbilstīgi darba vai mācību pamatnostādnēm, kas parasti ir paredzamas, bet var arī mainīties 
                     
                     
                        uzraudzīt citu cilvēku ikdienas darbu, uzņemoties zināmu atbildību par darba vai mācību izvērtēšanu un uzlabošanu
                     
                  
               
                     
                        5. līmenis*
                     
                     
                        5. līmenim atbilstošie mācīšanās rezultāti ir:
                     
                  
                  
                     
                        aptverošas, specializētas faktu un teorētiskas zināšanas darba vai studiju jomā un šo zināšanu robežu apzināšanās
                     
                  
                  
                     
                        visaptverošs tādu kognitīvu un praktisku prasmju kopums, kas nepieciešams, lai rastu radošus risinājumus abstraktām problēmām
                     
                  
                  
                     
                        veikt vadību un uzraudzību saistībā ar tādām darba vai/un mācību aktivitātēm, kur iespējamas neprognozējamas pārmaiņas
                     
                     
                        izvērtēt un pilnveidot savu un citu personu sniegumu
                     
                  
               
                     
                        6. līmenis**
                     
                     
                        6. līmenim atbilstošie mācīšanās rezultāti ir:
                     
                  
                  
                     
                        padziļinātas zināšanas darba vai studiju jomā, ieskaitot teoriju un principu kritisku izpratni
                     
                  
                  
                     
                        augsta līmeņa prasmes, kuras liecina par meistarību un inovāciju, kas nepieciešamas, lai risinātu sarežģītas un neprognozējamas problēmas konkrētā darba vai studiju jomā
                     
                  
                  
                     
                        vadīt sarežģītas tehniskas un/vai profesionālas darbības vai projektus, uzņemoties atbildību par lēmumu pieņemšanu neprognozējamos darba vai mācību apstākļos 
                     
                     
                        uzņemties atbildību par personu vai grupu profesionālās attīstības vadību 
                     
                  
               
                     
                        7. līmenis***
                     
                     
                        7. līmenim atbilstošie mācīšanās rezultāti ir:
                     
                  
                  
                     
                        ļoti specializētas zināšanas, kuras daļēji ir darba vai mācību jomas zināšanu avangardā un kuras veido pamatu oriģinālai domāšanai un/vai pētniecībai
                     
                     
                        kritiska izpratne par jautājumiem saistībā ar zināšanu problēmām konkrētā jomā un saskarē ar dažādām citām jomām
                     
                  
                  
                     
                        specializētas problēmu risināšanas prasmes, kas nepieciešamas pētījumiem un/vai inovācijai, lai radītu jaunas zināšanas un procedūras un integrētu zināšanas no dažādām jomām 
                     
                  
                  
                     
                        vadīt un pārveidot sarežģītus un neprognozējamus darba vai mācību apstākļus, kas prasa jaunas stratēģiskas pieejas 
                     
                     
                        uzņemties atbildību par ieguldījumu profesionālajās zināšanās un praksē un/vai par grupu stratēģiskā snieguma izvērtēšanu
                     
                  
               
                     
                        8. līmenis****
                     
                     
                        8. līmenim atbilstošie mācīšanās rezultāti ir:
                     
                  
                  
                     
                        zināšanu augšējā robeža darba vai mācību jomā un saskarē ar dažādām jomām
                     
                  
                  
                     
                        visvairāk attīstītās un specializētās prasmes un darba tehnikas, ieskaitot sintēzi un izvērtēšanu, kas nepieciešamas, lai risinātu kritiskas problēmas saistībā ar pētniecību un/vai inovāciju un lai paplašinātu esošās zināšanas un profesionālo praksi un sniegtu jaunu izpratni par tām
                     
                  
                  
                     
                        demonstrēt vērā ņemamu autoritāti, inovāciju, autonomiju, zinātnisko un profesionālo patstāvību un pastāvīgu nodošanos jaunu ideju un procesu attīstībai darba un studiju jomas avangardā, ieskaitot pētniecību
                     
                  
               
            
            
            
               Atbilstība Eiropas augstākās izglītības telpas kvalifikāciju ietvarstruktūrai 
            
            
               Eiropas augstākās izglītības telpas kvalifikāciju ietvarstruktūra sniedz deskriptorus trim cikliem, par ko 2005. gada maijā sanāksmē Bergenā saistībā ar Boloņas procesu vienojās ministri, kas atbild par augstāko izglītību. Katrs cikla deskriptors ir vispārīgs izklāsts par to, kāds rezultāts parasti tiek sagaidīts attiecībā uz sasniegumiem un spējām, kas saistītas ar kvalifikācijām, kuras norāda uz attiecīgā cikla noslēgumu.
            
            
               *
                     Īsā cikla deskriptors (pirmajā ciklā vai saistībā ar to), ko saistībā ar Boloņas procesu izstrādājusi "Kopējā kvalitātes iniciatīva", atbilst EQF 5. līmeņa mācīšanās rezultātiem.
            
            
               **
                     ** Pirmā cikla deskriptors atbilst EQF 6. līmeņa mācīšanās rezultātiem. 
            
            
               ***
                     *** Otrā cikla deskriptors atbilst EQF 7. līmeņa mācīšanās rezultātiem.
            
            
               
                  ****
                        **** Trešā cikla deskriptors atbilst EQF 8. līmeņa mācīšanās rezultātiem.
               
               
            
            
            
               III PIELIKUMS
            
            
               Kritēriji un procedūras, kas jāievēro, nacionālās kvalifikāciju ietvarstruktūras un nacionālās kvalifikāciju sistēmas pielīdzinot Eiropas kvalifikāciju ietvarstruktūrai
            
            
            
               1.Kompetentās iestādes skaidri nosaka un publicē visu attiecīgo pielīdzināšanas procesā iesaistīto nacionālo iestāžu pienākumus un/vai juridisko kompetenci.
            
            
               2.Pastāv skaidra un pierādāma saikne starp nacionālās kvalifikāciju ietvarstruktūras vai nacionālās kvalifikāciju sistēmas kvalifikāciju līmeņiem un EQF līmeņu deskriptoriem.
            
            
               3.Nacionālā kvalifikāciju ietvarstruktūra vai nacionālā kvalifikāciju sistēma un tās kvalifikācijas balstās uz mācīšanās rezultātu principu un mērķi un ir saistītas ar neformālās un ikdienējās mācīšanās validācijas kārtību un kredītpunktu sistēmām, ja tādas ir.
            
            
               4.Procedūras, saskaņā ar kurām kvalifikācijas iekļauj nacionālajā kvalifikāciju ietvarstruktūrā vai kvalifikāciju vietu apraksta nacionālajā kvalifikāciju sistēmā, ir pārredzamas.
            
         
         
            
               5.Nacionālā(-s) izglītības un apmācības kvalitātes nodrošināšanas sistēma(-s) ietver atsauces uz nacionālo kvalifikāciju ietvarstruktūru vai nacionālo kvalifikāciju sistēmu un ir saskanīga(-s) ar šā ieteikuma IV pielikumā izklāstītajiem kvalitātes nodrošināšanas principiem.
            
            
               6.Pielīdzināšanas process ietver attiecīgo kvalitātes nodrošināšanas struktūru skaidru apstiprinājumu, ka pielīdzināšanas ziņojums atbilst attiecīgajiem valstu kvalitātes nodrošināšanas noteikumiem un praksei.
            
            
               7.Pielīdzināšanas procesā iesaistās starptautiskie eksperti, un pielīdzināšanas ziņojumā iekļauj vismaz divu starptautisku ekspertu, kas pārstāv divas atšķirīgas valstis, rakstisku paziņojumu par pielīdzināšanas procesu.
            
            
               8.Kompetentā nacionālā iestāde vai iestādes apliecina nacionālās kvalifikāciju ietvarstruktūras vai nacionālās kvalifikāciju sistēmas pielīdzināšanu Eiropas kvalifikāciju ietvarstruktūrai. Kompetentās nacionālās iestādes publicē vienu visaptverošu ziņojumu, kurā izklāstīta pielīdzināšana un to pamatojošie elementi un kurā katrs kritērijs aplūkots atsevišķi. Minēto ziņojumu var izmantot pašsertifikācijai saskaņā ar Eiropas augstākās izglītības telpas kvalifikāciju ietvarstruktūras pašsertifikācijas kritērijiem.
            
            
               9.Dalībvalstis un citas iesaistītās valstis ideālā gadījumā trīs mēnešu laikā pēc pielīdzināšanas ziņojuma vai tā atjauninājuma apstiprināšanas publicē pielīdzināšanas ziņojumu un sniedz attiecīgu informāciju salīdzināšanas vajadzībām attiecīgajās Eiropas tīmekļa vietnēs.
            
            
               10.Pēc pielīdzināšanas procesa kompetentās iestādes visās jaunajās apliecībās, diplomos vai kvalifikācijas dokumentu pielikumos, izmantojot nacionālo kvalifikāciju ietvarstruktūru vai nacionālo kvalifikāciju sistēmu, iekļauj skaidru atsauci uz attiecīgo EQF līmeni. 
            
            
               IV PIELIKUMS
            
            
               Kvalitātes nodrošināšanas principi kvalifikācijām, kas pielīdzinātas Eiropas kvalifikāciju ietvarstruktūrai
                  2
               
            
            
               Jānodrošina profesionālās izglītības un apmācības, augstākās izglītības, neformālās un ikdienējās mācīšanās privātajā sektorā vai starptautisko kvalifikāciju, kas pielīdzinātas EQF, kvalitāte, lai palielinātu uzticēšanos to kvalitātei un līmenim. Eiropas līmeņa vispārīgās izglītības kvalitātes nodrošināšanas principi tiek nepārtraukti apspriesti saistībā ar ET 2020. 
            
            
            
               Neskarot valstu kvalitātes nodrošināšanas pasākumus attiecībā uz nacionālajām kvalifikācijām, EQF pielīdzināto kvalifikāciju kvalitātes nodrošināšana raksturojama šādi.
            
            
               1.Tā pievēršas kvalifikāciju plānošanai, kā arī mācīšanās rezultātu pieejas izmantošanai. 
            
            
               2.Tā pievēršas sertifikācijas procesam, nodrošinot pamatotu un ticamu novērtējumu saskaņā ar pārredzamiem un saskaņotiem uz mācīšanās rezultātiem balstītiem standartiem. 
            
            
               3.Tā ietver atgriezeniskās saites mehānismus un pastāvīgas uzlabošanas procedūras.
            
            
               4.Tā iekļauj visas attiecīgās ieinteresētās personas visos procesa posmos.
            
            
               5.Tā iekļauj konsekventas izvērtēšanas metodes, kas saista pašvērtējumu un ārēju izvērtējumu.
            
            
               6.Tā ir iestāžu, kas izsniedz EQF pielīdzinātas kvalifikācijas, iekšējās pārvaldības, ieskaitot apakšuzņēmēju veiktās darbības, neatņemama daļa.
            
            
               7.Tā pamatojas uz skaidriem un izmērāmiem mērķiem, standartiem un vadlīnijām.
            
            
               8.To atbalsta ar atbilstīgiem resursiem.
            
            
               9.Tā iekļauj sistemātisku un periodisku izvērtēšanu, ko veic ārējas uzraudzības struktūras, pamatojoties vismaz uz šajā pielikumā izklāstītajiem principiem attiecībā uz iekšējām kvalitātes nodrošināšanas sistēmām, kas saistītas ar kvalifikāciju. 
            
         
         
            
               10.Šādas izvērtēšanas rezultāti tiek publicēti, un tie ir pieejami arī elektroniski valstu un Eiropas līmenī.
            
            
               Būtu jāveic 9. principā minēto ārējo uzraudzības struktūru vai aģentūru periodisks ārējs izvērtējums, ko īsteno kompetentas iestādes. Tā rezultātam ārpus augstākās izglītības jomas jābūt publiski un elektroniski pieejamam ar Eiropas reģistra starpniecību.
            
            
               V PIELIKUMS
            
            
               Principi, kas attiecas uz kredītpunktu sistēmām, kuras saistītas ar Eiropas kvalifikāciju ietvarstruktūru 
            
            
               EQF un nacionālās kvalifikāciju ietvarstruktūras, kas papildinātas ar kredītpunktu sistēmām, sniedz labāku atbalstu personām, kuras pārvietojas i) starp dažādiem izglītības un apmācības līmeņiem, ii) izglītības un apmācības nozarēs un starp tām, iii) starp izglītību un apmācību un darba tirgu un iv) valstī un starp valstīm. Dažādām kredītpunktu sistēmām, kas cieši saistītas ar kvalifikāciju sistēmām un ietvarstruktūrām, būtu jāsadarbojas, lai atbalstītu pārejas un atvieglotu tālākvirzību. 
            
            
               Šajā sakarībā kredītpunktu sistēmām, kas saistītas ar Eiropas kvalifikāciju ietvarstruktūrai pielīdzinātām kvalifikācijām, jāatbilst šādiem principiem.
            
            
               1.Būtu jāievieš kredītpunktu sistēmas, lai radītu elastīgus mācīšanās ceļus atsevišķu izglītojamo vajadzībām. 
            
            
               2.Plānojot un izstrādājot kvalifikācijas, būtu sistemātiski jāizmanto mācīšanās rezultātu pieeja un attiecīgā(-s) kredītpunktu kārtība(-s), lai atvieglotu kvalifikāciju (komponentu) pārnesi un mācīšanās tālākvirzību.
            
            
               3.Kredītpunktu sistēmām būtu jāatvieglo mācīšanās rezultātu pārnese un izglītojamo tālākvirzība starp iestādēm un valstīm.
            
            
               4.Kredītpunktu sistēmu pamatā jābūt skaidrai un pārredzamai kvalitātes nodrošināšanai. 
            
            
               5.Personas iegūtie kredītpunkti būtu jādokumentē, norādot iegūtos mācīšanās rezultātus, to līmeni, kredītpunktus piešķīrušās kompetentās iestādes nosaukumu un attiecīgā gadījumā saistīto kredītpunktu vērtību.
            
            
               6.Būtu jāveido sinerģija starp kredītpunktu pārneses un uzkrāšanas sistēmām un neformālās un ikdienējās mācīšanās validēšanas kārtību, sadarbojoties nolūkā atvieglot un veicināt pārnesi un tālākvirzību. 
            
            
               7.Būtu jāattīsta un jāuzlabo kredītpunktu sistēmas, sadarbojoties ieinteresētajām personām valstu un Eiropas līmenī. 
            
            
            
               VI PIELIKUMS
            
            
               Indikatīvi elementi kopējam formātam informācijas par kvalifikācijām elektroniskai publicēšanai
            
            
            
                     
                        DATI
                     
                  
                  
                     
                        Obligāti / fakultatīvi
                     
                  
               
                     
                        Kvalifikācijas nosaukums
                     
                  
                  
                     
                        Obligāti
                     
                  
               
                     
                        Specializācijas joma*
                     
                  
                  
                     
                        Obligāti
                     
                  
               
                     
                        Valsts/reģions (kods)
                     
                  
                  
                     
                        Obligāti
                     
                  
               
                     
                        EQF līmenis
                     
                  
                  
                     
                        Obligāti
                     
                  
               
                     
                        Kvalifikācijas nosaukums
                     
                  
                  
                     
                        vai nu
                     
                  
                  
                     
                        Zināšanas
                     
                  
                  
                     
                        Obligāti
                     
                  
               
                     
                  
                  
                     
                  
                  
                     
                        Prasmes
                     
                  
                  
                     
                        Obligāti
                     
                  
               
                     
                  
                  
                     
                  
                  
                     
                        Atbildība / autonomija
                     
                  
                  
                     
                        Obligāti
                     
                  
               
                     
                  
                  
                     
                        vai
                     
                  
                  
                     
                        Brīva teksta lauks, kurā aprakstīts, kas izglītojamajam ir jāzina, jāsaprot un jāspēj darīt
                     
                  
                  
                     
                        Obligāti
                     
                  
               
                     
                        Piešķīrējiestāde**
                     
                  
                  
                     
                        Obligāti
                     
                  
               
                     
                        Kredītpunkti/nosacītais darba apjoms, kas jāveic, lai sasniegtu mācīšanās rezultātus
                     
                  
                  
                     
                        Fakultatīvi
                     
                  
               
                     
                        Iekšējās kvalitātes nodrošināšanas procesi
                     
                  
                  
                     
                        Fakultatīvi
                     
                  
               
                     
                        Ārēja uzraudzības struktūra
                     
                  
                  
                     
                        Fakultatīvi
                     
                  
               
                     
                        Papildinformācija par kvalifikāciju
                     
                  
                  
                     
                        Fakultatīvi
                     
                  
               
                     
                        Informācijas avots
                     
                  
                  
                     
                        Fakultatīvi
                     
                  
               
                     
                        Saite uz attiecīgo kvalifikācijas pielikumu
                     
                  
                  
                     
                        Fakultatīvi
                     
                  
               
                     
                        Kvalifikācijas URL
                     
                  
                  
                     
                        Fakultatīvi
                     
                  
               
                     
                        Informācijas valoda (kods)
                     
                  
                  
                     
                        Fakultatīvi
                     
                  
               
                     
                        Iestāšanās prasības
                     
                  
                  
                     
                        Fakultatīvi
                     
                  
               
                     
                        Derīguma termiņš (ja attiecināms)
                     
                  
                  
                     
                        Fakultatīvi
                     
                  
               
                     
                        Kvalifikācijas iegūšanas veidi
                     
                  
                  
                     
                        Fakultatīvi
                     
                  
               
                     
                        Saikne ar profesijām
                     
                  
                  
                     
                        Fakultatīvi
                     
                  
               
               * ISCED-F 2013.
            
            
               ** Minimālajai obligātajai informācijai par piešķīrējiestādi būtu jāatvieglo informācijas meklēšana par piešķīrējiestādi. Tajā ietilpst piešķīrējiestādes nosaukums vai attiecīgā gadījumā piešķīrējiestāžu grupas nosaukums, kam pievienots URL vai kontaktinformācija
            
         
         
            
               
            
         
         
            
                  
                     (1)
                  Mācīšanās rezultāti ir atzinumi par to, ko izglītojamais zina, izprot un spēj darīt mācību procesa beigās. Tos parasti klasificē kā "zināšanas, prasmes un iemaņas". Eiropas kvalifikāciju ietvarstruktūrā pēdējais elements ir saistīts vienīgi ar "atbildību/autonomiju", jo tā deskriptori atspoguļo formulējumus, par ko vienojušās dalībvalstis attiecībā uz šā ieteikuma piemērošanu, un tie pilnībā neatbilst jēdzienu definīcijām.
               
               
                  
                     (2)
                  Šie kopējie principi ir pilnībā saderīgi ar Eiropas standartiem un pamatnostādnēm attiecībā uz izglītības kvalitātes nodrošināšanu augstākās izglītības jomā un Eiropas kvalitātes nodrošināšanas pamatprincipu ietvarstruktūru profesionālajai izglītībai un apmācībām  (EQAVET).